ועדת החוקה, חוק ומשפט, כנסת 23, פרוטוקול מספר 130, 2020-10-26 10:00

יעקב אשר: בוקר טוב.

יעקב אשר: אני פותח את ישיבת ועדת החוקה, חוק ומשפט.

יעקב אשר: על סדר-היום: שיפור מערכות המחשוב וההנגשה המקוונת בבתי-הדין הרבניים.

מיקי לוי: הצעה לסדר, אדוני.

יעקב אשר: כבר אתן.

יעקב אשר: אני רוצה לומר בפתח הדברים.

יעקב אשר: מעניין לעניין באותו עניין, כשאנחנו מדברים על החשיבות של מוסדות כמו בתי-הדין והרבנות, אני רוצה לומר שיש חשיבות רבה לראות בעצמאותו של רב בישראל, בוודאי רב ראשי בישראל.

יעקב אשר: לאחרונה אנחנו עדים לניסיונות לקריאת תיגר על מעמד הרבנות הראשית.

יעקב אשר: אני מדבר על תלונות כאלה ואחרות שמצא לנכון מבקר תלונות הציבור לבדוק, או לחשוב לבדוק בצורה כזאת או אחרת כנגד נשיא מועצת הרבנות הרב יוסף על דברים שבהם הוא מביע את דעתו ההלכתית.

יעקב אשר: אנחנו מצפים מכל אדם שנמצא בכל תפקיד, בוודאי תפקיד שבנוי ומובנה על היכולות ההלכתיות והבסיס ההלכתי שממנו בעצם הוא שואב את כוחו, שיגיד את דעתו ושדעתו תישמע גם אם מישהו לא כל-כך אוהב אותה מסיבות כאלה ואחרות.

יעקב אשר: אנחנו נמצאים באזור פוליטי אבל ההרגשה פה - השימוש הזה כביכול, לקחת דברים שאומר הרב שלא נשמעים לאנשים מסוימים.

יעקב אשר: אותן תלונות שמגיעות מארגונים כאלה ואחרים.

יעקב אשר: אלה לא ארגונים שאי פעם קיבלו את מהות הרבנות הראשית, שתמיד הם תומכים במוסד הגדול הזה ורק עכשיו קרתה חלילה תקלה שהקפיצה אותם כדי לבוא ולהתלונן.

יעקב אשר: יש פה מסע צייד בעניין הזה שכל המטרה שלו היא לפגוע ברבנות, לפגוע במוסד הרבני, לפגוע ברבנים.

יעקב אשר: אנחנו מצפים, כמו מכל אחד אחר בכל תפקיד שהוא, שיאמר את דעתו ההלכתית שהיא מבוססת.

יעקב אשר: מדובר באנשים שהם רבנים וגדולים בתורה שנמצאים כחלק מהמדינה ביחד ואף פעם לא לעומתיים כנגד משהו מסוים.

יעקב אשר: דעתם ההלכתית היא דעתם ההלכתית והיא תישאר עצמאית לכל דבר ועניין.

יעקב אשר: מאחר ואנחנו עוסקים בדעה עצמאית של אנשים שמשמשים בתפקידם, זה הזמן המתאים לעבור להצעות לסדר של חברי הכנסת שוודאי יכולים להביע את עמדותיהם.

יעקב אשר: תודה.

מיקי לוי: בוקר טוב, אדוני יושב-ראש ועדת חוקה.

מיקי לוי: עצמאות הרבנות הראשית חשובה אך לא פחות מכך חשובים החיים.

מיקי לוי: אני הולך להגיד לך דברים לא פשוטים.

מיקי לוי: הוועדה הזאת בראשותך הפכה לעושה דברה של ממשלת ישראל.

מיקי לוי: כל מה שהממשלה מביאה, מביאים הנה רוב קואליציוני, מעבירים ללא שום פשרות, שום פשרות.

מיקי לוי: כשאנחנו שולחים לך או כשאני שולח לך מכתבים דחופים להצעות, לבקשה לדיון מהיר אפילו של 10 דקות, זה לא נענה.

מיקי לוי: אני אתן לך מספר דוגמאות.

מיקי לוי: שלחתי לך מכתב בנושא הספארי תנו לחיות לחיות.

מיקי לוי: מה הבעיה לפתוח את הספארי עם קפסולה של מכונית סגורה ועם משפחה שנכנסת?

מיקי לוי: החיות האלה מתות ברעב, אין להן מה לאכול כי אין תמיכה ממשלתית בספארי או בגן החיות התנכ"י.

מיקי לוי: מה הבעיה שייכנסו 500 איש במקום 3,000 או 5,000 בגן החיות התנ"כי וינשמו אוויר צח?

מיקי לוי: מה הבעיה?

מיקי לוי: אבל אני שולח מכתבים ושום דבר לא נענה.

מיקי לוי: פעם אחת נהיה פה חזקים בוועדה הזאת ונגיד לממשלה הרעה הזאת, לא מעבירים את מה שאתם רוצים עד שתפרטו את הדברים לגורמים.

מיקי לוי: מה הבעיה לפתוח בתי מלון?

מיקי לוי: כבר ביקשתי כבר לפתוח את הצימרים לפני שבועיים.

מיקי לוי: משפחות מתמוטטות, זאת ההכנסה היחידה שיש להן.

מיקי לוי: מה הבעיה שאני ומשפחתי ניסע לצימר, ניסגר בחדר ונקפיד על כל ההוראות האחרות?

מיקי לוי: מה הבעיה?

מיקי לוי: אז לא, מביאים איזו חבילה וגוזרים גזירה שווה על כולם.

מיקי לוי: הבוקר שלחתי לך מכתב.

מיקי לוי: תאמין לי, ביום שישי כשדיברתי עם האנשים שפנו אלי בא לי לבכות.

מיקי לוי: ילדים עם צרכים מיוחדים, ילדים שהוריהם התגרשו ונמצאים במצב נפשי קשה, ילדים מכל השכבות שצריכים טיפולים פסיכולוגיים בקליניקות לטיפול עם בעלי חיים.

מיקי לוי: דונם אדמה עם בעלי חיים.

מיקי לוי: המטפל מטפל אחד על אחד.

מיקי לוי: מדוע לא להגיש להם סיוע?

מיקי לוי: למה לגזור גזירה שווה על כולם?

מיקי לוי: לא מפעילים את המוח בממשלה הזאת שאין לה ראש ואין לה מוח.

מיקי לוי: גוזרים גזירה שווה.

מיקי לוי: אני מדבר מתוך כאב לב.

מיקי לוי: אני מבקש ממך, תיתן 10 דקות דיון.

מיקי לוי: אל תאשר, תכשיל אותי בהצבעה, אין לי בעיה.

מיקי לוי: אבל זה לא יכול להיות שמה שהממשלה מביאה, אנחנו מרימים יד.

מיקי לוי: אני לא מרים יד, אני תמיד נגד כל הסגר הזה.

מיקי לוי: אנחנו מפסידים בהצבעה.

מיקי לוי: אין בעיה, תביא לדיון שנפסיד בהצבעה אבל לפחות שנדון בעניין הזה.

מיקי לוי: אני רוצה לראות איזה חבר כנסת בקואליציה מצביע נגד טיפול לילדים עם צרכים מיוחדים עם בעלי חיים, טיפול של אחד על אחד.

מיקי לוי: יותר קל מבית חולים.

מיקי לוי: אדוני, אני מבקש ממך.

מיקי לוי: מונחים על שולחנך שלושה מכתבים שלי לדיון מהיר בנושא הצימרים, בנושא פתיחת הספארי וגני החיות, שהממשלה לא נותנת שקל.

מיקי לוי: הם חיים רק מדמי התשלום של הכניסה, מדמי הכניסה.

מיקי לוי: צמצמו כבר את הטיפול הווטרינרי, צמצמו את האוכל.

מיקי לוי: די, מספיק.

מיקי לוי: בואו נחשוב קצת מחוץ לקופסא.

יעקב אשר: תודה.

יעקב אשר: יואב סגלוביץ.

יואב סגלוביץ': קודם כל, אני מחזק את כל מה שמיקי אמר.

יואב סגלוביץ': אני רוצה לדבר על משהו ברמת התהליך.

יואב סגלוביץ': חוק הקורונה באמת יצר מהלך שהתקנות מגיעות לאחר מכן לכנסת.

יואב סגלוביץ': אתה כיו"ר הוועדה נותן באורך רוח לממשלה מידי פעם סוג של דד-ליין.

יואב סגלוביץ': בדד-ליין קיצרתם להם.

יעקב אשר: עכשיו האריכו לנו עוד פעם.

יעקב אשר: אתה מבין שגם אני מבין את זה.

יואב סגלוביץ': אני אומר את זה בצורה הכי רגועה שאני יכול.

יואב סגלוביץ': הממשלה כרגע, בלי להיכנס איזה חלקים בממשלה, רק מלשמוע את הוויכוחים בתוכם אתה מבין שהם פשוט לא מתנהלים.

יואב סגלוביץ': אני כן חושב שהוועדה הזאת צריכה לקחת את האחריות ואת הסמכות שיש לה ולקבל פה החלטות בדברים שמיקי אמר ולא רק.

יואב סגלוביץ': אני אתן דוגמה פשוטה.

יואב סגלוביץ': בדרך לכאן שמעתי שני מנהלי בתי ספר משני מקומות שונים בארץ.

יואב סגלוביץ': הם אומרים לממשלה תגידו מה הכללים.

יואב סגלוביץ': מותר באוויר הפתוח?

יואב סגלוביץ': מותר 10 בחדר סגור?

יעקב אשר: מסכים במיליון אחוז.

יואב סגלוביץ': אני בוועדת הקורונה הזמנית ובחודש מרץ, ביציאה מהסגר, נאמרו דברים.

יואב סגלוביץ': יש פה איזה ליקוי מאורות שהוא הרבה מעבר לסוגיה פוליטית.

יואב סגלוביץ': יש פה חוסר הבנה של הממשלה שחושבת שהיא יכולה לנהל כל דבר מלמעלה והיא פשוט לא יכולה.

יואב סגלוביץ': היא אף פעם לא יכולה לעשות את זה ובוודאי לא עכשיו.

יואב סגלוביץ': ראשי הרשויות כולם אומרים, תנו לנו את המקום שלנו.

יואב סגלוביץ': במקום שהרשויות צריכות עזרה, הממשלה תבוא ותתמוך.

יואב סגלוביץ': הם לא רוצים שקל אחד להפעיל רק שישחררו אותם מהרגולציה הלא הגיונית.

יואב סגלוביץ': ואז באות הדוגמאות הקיצוניות האלה.

יואב סגלוביץ': יש איזה פחד של הממשלה מלהפריט או לתת את הסמכות והאחריות למי שבפועל יש לו את הסמכות והאחריות.

יואב סגלוביץ': לכן בסוף מיקי מגיע לפה עם הסיפור של הצימרים, או מגיע עם הסיפור של גני החיות.

יואב סגלוביץ': יש מלא דוגמאות.

יואב סגלוביץ': תנו לאנשים לשחרר את הדבר הזה.

יואב סגלוביץ': אני חוזר רגע אלינו.

יואב סגלוביץ': אנחנו לא במקום של הטפת מוסר.

יואב סגלוביץ': יש לנו כוח, יש לנו סמכות וגם יש לנו אחריות.

יואב סגלוביץ': אני מבקש ממך, אדוני היושב-ראש, שאם נשתמש באחריות שלנו לטובת האזרחים.

יואב סגלוביץ': אפשר להגיד עד כאן לחלק מהדברים האלה.

יואב סגלוביץ': אדוני הלך איתם כברת דרך ומה הם עשו?

יואב סגלוביץ': הביאו תקנות להאריך עד ה-1.

יואב סגלוביץ': בסוף בסוף הם באמת לא סופרים.

יואב סגלוביץ': נתת להם את הכול ואמרת להם שאתה מצפה שיחשבו על מה שאמרנו פה בוועדה.

יואב סגלוביץ': אז הם חשבו ואמרו להתראות.

יואב סגלוביץ': אני אומר עד כאן.

יואב סגלוביץ': זאת ההמלצה שלי, לעשות את זה כאן, לקבל כמה החלטות שלנו.

יואב סגלוביץ': הממשלה צריכה להבין שהיא לא יכולה להתנהל בצורה הזאת אל מול הכנסת.

יואב סגלוביץ': צריך להחזיר עטרה ליושנה במובן הזה שהריבון הוא כאן.

יואב סגלוביץ': הם פשוט התבלבלו.

יעקב אשר: עוד מישהו?

מרב מיכאלי: אני באתי לנושא הדיון.

מרב מיכאלי: לא שהדברים של חבריי אינם חשובים בצורה בלתי רגילה ואני מגבה את שניהם ומחרה ומחזיקה.

יעקב אשר: קודם כל, למען הצדק הוועדתי.

יעקב אשר: ידידי מיקי.

יעקב אשר: שני הנושאים עליהם דיברת היו כאן בדיון בוועדה.

יעקב אשר: הם לא היו כאן בדיון מהיר אבל בישיבה הקודמת היה דיון גם על הנושא של הצימרים.

יעקב אשר: אני חושב שהיה הרבה זמן דיון על זה והיתה תמימות דעים מוחלטת.

יעקב אשר: יותר מזה, גם מהממשלה בעקבות כך, קיבלנו הצהרות ברורות.

יעקב אשר: האמת היא שדי נמאס לי להיות הרופא שבודק להם את הדופק כל בוקר.

יעקב אשר: אתה איש ותיק פה ואתה יודע שיש הרבה דברים וצדדים לכאן ולכאן.

יעקב אשר: אני הבנתי וכולנו הבנו שהממשלה הולכת להכניס את זה בגל הקרוב של ההקלות.

יעקב אשר: אנחנו ביקשנו להקדים את זה ככל האפשר.

יעקב אשר: הייתי מסתפק גם אם זה היה קורה בעוד יומיים שלושה, אבל זה יקרה ויש תאריך לזה.

יעקב אשר: אין שום היגיון בעולם שהצימרים והמקומות הללו שהם מקומות פרטניים לא ייפתחו.

יעקב אשר: כמובן צריך להגביל את זה בכפוף לדברים אחרים.

יעקב אשר: היה על זה דיון.

יעקב אשר: פרופסור גרוטו אמר שהוא בעד העניין הזה.

יעקב אשר: לצערי הרב, חלק מההתמהמהות של ההחלטות וחוסר הביטחון לבוא ולומר מה כן ומה לא משפיע גם על העניין הזה.

יעקב אשר: גם נושא הספארי עלה כאן לדיון.

יעקב אשר: יש לו שני היבטים.

יעקב אשר: היבט אפדמיולוגי, שדווקא כאן פרופסור גרוטו היה נגד.

יעקב אשר: לא בגלל השהייה ברכב אלא אחר-כך בהתכנסויות היותר גדולות בסוף המסלול וגם שהנושא הזה של רכב יכול להתקיים רק בספארי ולא במקומות אחרים.

יעקב אשר: גם על זה התקיים דיון.

יעקב אשר: אין לי בעיה לעשות עוד דיון אבל אני חושב שמסגרת הדיונים שלנו צריכה להיות בתוך התקנות שאנחנו מדברים עליהם.

יעקב אשר: שם עשינו את זה ושם נעשה את זה הלאה.

יעקב אשר: זה נכון שזה מתחיל להיות דו-שיח של חרשים.

יעקב אשר: אני מתחיל להרגיש את ההרגשה הזאת של דו-שיח של חרשים.

יעקב אשר: נצטרך לחפש כל מיני אמצעים טכנולוגיים כדי שהקול שלנו יישמע יותר.

יעקב אשר: אני לא רוצה להצהיר הצהרות.

יעקב אשר: נקיים דיון השבוע.

יעקב אשר: אני גם ראיתי את ההחלטה הזאת של הממשלה שמנסה להוביל אותנו שוב לכיוון סוף השבוע ואז יהיה קשה לנו להתכנס.

יעקב אשר: אני לא מסכים לזה ואנחנו נדון בעניין.

יעקב אשר: לגבי הנושא השלישי.

יעקב אשר: אין לי פה את אנשי המקצוע בעניין אבל אם זה נכון זה חמור מאוד.

יעקב אשר: מדובר בטיפול פרא-רפואי.

יעקב אשר: כראש עיר לשעבר אני קצת מכיר את הדברים האלה, גם כמנהל אגף חינוך.

יעקב אשר: אם זה נכון, אני אבקש לבדוק את זה עוד הבוקר.

מיקי לוי: יש את זה בתקנות, איסור חינוך עם בעלי חיים.

מיקי לוי: זה נכנס לבעלי חיים.

יעקב אשר: זאת לא אופציה.

יעקב אשר: היום זה מקובל כחלק מהטיפולים.

יעקב אשר: זה כמו קלינאי תקשורת, כמו יועץ שפה.

יעקב אשר: אני חושב שזה צריך להיכנס למעטפת של חינוך מיוחד.

יעקב אשר: חד משמעי, אני בהחלט אטפל בעניין הזה.

יעקב אשר: נקווה שזאת רק תקלה שאפשר לסדר אותה עוד לפני התקנות עצמן.

יעקב אשר: אני רוצה לומר שאני מאוד לא שבע רצון מצורת ההתנהלות שאנחנו מנוהלים מול הממשלה.

יעקב אשר: מאוד מאוד לא שבע רצון.

יעקב אשר: יש הרבה טמינה של הראש בחול.

יעקב אשר: מצד אחד, מדברים על העלאת קנסות בצורה חסרת תקדים ומצד שני, אין פתרונות.

יעקב אשר: נותנים לאנשים לעשות דברים ולא מוצאים פתרונות שהם מאוד פשוטים.

יעקב אשר: בסוף כל הצד החשוב שלהם זאת באמת האכיפה, אבל אתה יכול לאכוף משהו שיש בו היגיון.

יעקב אשר: מצד אחד, עקשנות על דברים ולא לחפש את ההיגיון שבהם ומצד שני, להעלות את הקנסות בצורה בלתי הגיונית.

יעקב אשר: אני חד משמעי אומר כאן.

יעקב אשר: אני בעד כל הפתרונות של למידה בחוץ, למידה בקבוצות, שמורים יהיו עם תלמידים, אפילו אם הם לא יספיקו ללמד אותם עולם ומלואו אבל עדיין יש להם קשר של מבוגר שעומד מולם ששמוע אותם, שמתייחס לרגש שלהם.

יעקב אשר: המורה מלמד אותם בצורה כזאת או אחרת גם אם זה לא ברמה הרגילה.

יעקב אשר: אני חושב שזאת היתה זעקה שבאה דווקא מחלק מהציבור שלי שאני חלק ממנו ומייצג אותו.

יעקב אשר: תנו פתרונות יצירתיים, אפשר להיות קצת מחוץ לקופסה.

יעקב אשר: אנחנו רואים ראשי עיר שיודעים לנהל את הערים שלהם, לא פחות טוב מאף שר בממשלה.

יעקב אשר: הם אומרים, תנו לנו את גבולות הגזרה, נדע להתמודד עם זה.

יעקב אשר: אותו דבר בנושא שכבר ניחר גרוני מלדבר עליו וזה נושא החתונות.

יעקב אשר: כשמדברים על 20 איש זה פשוט לקרוא לאנשים להפר את זה, זה הכול.

יעקב אשר: אם היו מחליטים באומץ שאין חתונות בישראל, דבר שלא יעלה על הדעת שיקרה, אז תקבלו החלטות באומץ.

יעקב אשר: אבל אם אתם לא יודעים, אז תקבלו החלטות נבונות.

יעקב אשר: הצענו שהרשויות המקומיות יהיו אחראיות גם על טקסי החתונות האלה, שאדם יצטרך לבקש אישור לתקופה הזאת.

יעקב אשר: שיהיה פיקוח או של העירייה או של המשטרה.

יעקב אשר: אפילו העליתי את הנושא של שוטר בשכר, כמו שמקובל במשחקי ספורט או דברים מהסוג הזה.

יעקב אשר: משפחה לוקחת צלם, לוקחת מישהו שמנגן, היא תיקח גם פקח או שוטר שיהיה אחראי על העניין הזה.

יעקב אשר: אבל תיתנו משהו סביר.

יעקב אשר: זה לדבר לקיר.

יעקב אשר: זה ללכת בכוחנות, זה לא ללכת עם שכל.

יעקב אשר: אני לא מצליח להבין את כל הסיפור הזה של כיתות א'-ד'.

יעקב אשר: הרי כולנו יודעים שכיתות א' ו-ב' זה הילדים הקטנים יותר שההורים לא יכולים לצאת לעבודה ולהשאיר אותם בבית.

יעקב אשר: אז איתם עשו את התרגיל של שלושה ימים ושלושה ימים.

יעקב אשר: עם כיתות ב' עד ד' שהם יותר גדולים ואפשר לכנס אותם בחוץ ולעשות איתם חצאי שבועות, שם דיברו על שבוע שלם.

יעקב אשר: אני לא מצליח להבין את ההיגיון.

יעקב אשר: הרי שחררו מ-0 עד 6.

יעקב אשר: הכי טבעי זה להמשיך הלאה מ-6 עד 8 כדי שלא יהיו ילדים קטנים בבית כי ההורים צריכים לצאת לעבודה.

יעקב אשר: אז אין היגיון.

יעקב אשר: יש איזה תהליך כוחני שמגיע ממשרד הבריאות.

יעקב אשר: אני אומר את זה בצער רב.

יעקב אשר: טומנים את הראש בחול.

יעקב אשר: דברים שמפריעים להם הם יודעים לסדר.

יעקב אשר: דברים שפחות מדברים אליהם, הם לא מסדרים אותם.

יעקב אשר: אני לא בעד לפתוח את הכול במכה אחת.

יעקב אשר: אני חושב שגילינו גם אנחנו אחריות ואני חושב שהממשלה גם הצליחה.

יעקב אשר: הסגר הזה בסוף הוא מוצלח.

יעקב אשר: בגדול הוא מוצלח והצליח.

יעקב אשר: בדברים הקטנים והחשובים מאוד שהם לא קטנים בכלל, לדעתי ההתמודדות תוך כדי תנועה עם העניין הזה לוקה בחסר.

יעקב אשר: היא לוקה באיזו עקשנות לא מובנת, לא מוסדרת ולא ברורה.

יעקב אשר: זה התפקיד שלנו ואנחנו נעשה את כל המאמצים שאנחנו יודעים לעשות בעניין הזה כשהכול פתוח מבחינתי.

יעקב אשר: עכשיו לענייננו.

יעקב אשר: ביקשתי לזמן את הישיבה הזאת.

יעקב אשר: אמנם זה יצא בעיתוי של תקלה גדולה שהיתה במערכות בתי-הדין אבל הכוונה שלי היתה לעשות את זה קודם.

יעקב אשר: היתה לי כבר בקשה ודרישה גם מנשיא בית-הדין וגם מהצוות הניהולי בעניין הזה.

יעקב אשר: התקלה שהיתה היא תקלה של המערכת הקיימת.

יעקב אשר: המערכת הקיימת היא מערכת ישנה, לא מתקדמת, שאי-אפשר להשוות אותה למערכות שקיימות בבתי-המשפט ובוודאי לא מול מערכות אחרות שנמצאות בשוק.

יעקב אשר: גם המערכת הזאת היו לה תקלות רבות.

יעקב אשר: זה לא נושא הדיון.

יעקב אשר: בנושא הזה הבנתי שטופל העניין של הענן פחות או יותר.

יעקב אשר: אני מבין שהרב גפני דיבר עם משרד האוצר כדי למצוא את התקציב לתיקון התקלות הללו במיידי.

יעקב אשר: זה דבר הכרחי ודבר חשוב.

יעקב אשר: הדיון שלנו היום הוא בעצם דיון הרבה יותר רחב, לא על התקלה אלא שיפור מערכות המחשוב וההנגשה המקוונת בבתי-הדין הרבניים.

יעקב אשר: בתי-הדין הרבניים נמצאים הרבה פעמים במתקפה.

יעקב אשר: אומרים שהם לא נגישים מספיק, לא מחייכים מספיק, לא ככה ולא ככה.

יעקב אשר: יש לפעמים התנגשויות שיכולות לבוא על רקע הלכתי והופכים אותן מייד למשהו אחר שלא היתה הכוונה.

יעקב אשר: כבר כמה שנים טובות יש שינוי באוויר.

יעקב אשר: הרבה מאוד נגישות אישית לעניין, הרבה מאוד רגישות לעניינים שנמצאים בבתי-הדין.

יעקב אשר: יש הרבה מאוד רצון לשפר.

יעקב אשר: דיברנו קודם על ילדים עם צרכים מיוחדים.

יעקב אשר: בכל עירייה יש שירות פסיכולוגי ושירות לילדים שצריכים ועדות השמה לחינוך המיוחד.

יעקב אשר: בתפקידי כראש עיר שכרנו מבנה.

יעקב אשר: לעירייה לא היו הרבה מבנים אז שכרנו מבנה גדול עם שכירות ארוכת טווח.

יעקב אשר: שיפצנו אותו והכנסנו את הריהוט הכי יפה.

יעקב אשר: ריהוט הרבה יותר יפה משהיה בלשכת ראש העיר דאז ובלשכת המנהלים.

יעקב אשר: אנשים שמגיעים לשירות הפסיכולוגי, לוועדות ההשמה, מגיעים עם הילדים לאבחונים, לא מגיעים לשם לבלות.

יעקב אשר: כולם באים עם הבעיות שלהם ורוצים פתרון.

יעקב אשר: הדבר הכי נכון זה להנגיש את המקום, שהוא יהיה יפה, שהוא יהיה עם ריהוט.

יעקב אשר: אני זוכר שעמדנו על-כך שהריהוט יהיה צבעוני, מלא חיים ולא קודר.

יעקב אשר: זה הדבר הפיזי.

יעקב אשר: גם פה שווה לערוך דיון בוועדה הזאת.

יעקב אשר: כשבאים לקחת ולהשוות את רמת הבניינים או המבנים של בתי-הדין הרבניים אל מול בתי-המשפט.

יעקב אשר: גם לבתי-המשפט לקח שנים עד שעברו למבנים חדשים, אבל אם נשווה את זה, אין השוואה.

יעקב אשר: זה חבל.

יעקב אשר: אדם מגיע ורואה מקום מט לנפול, עם קירות קלופים ועם ריהוט ישן, הוא כבר מקבל דיכאון לפני שהוא פתח את הפה.

יעקב אשר: לפני שהדיין אמר לו במאור פנים בוקר טוב, הוא כבר מקבל את הדיכאון שלו.

יעקב אשר: דבר שני זה הנושא של המחשוב והאמצעים המקוונים שהם שירות לאזרח ושירות לעורכי-הדין שמייצגים את האזרח.

יעקב אשר: זה יכול לגרום להרבה בעיות, כמו מרוץ סמכויות כזה או אחר, כשיש יתרון למי שיש מערכות יותר מהירות ומקוונות.

יעקב אשר: אם אני זוכר נכון, המערכת שלכם, שהיתה לה גם תקלה קשה, בנויה רק על פקס ומייל.

יעקב אשר: היום יש כמעט בכל משרד ממשלתי אפשרות של העברת מסמכים מקוונים ואפשרות לקביעת דיונים בצורה יותר מהירה ונכונה.

יעקב אשר: לכן אני חושב שמרכז הדיון שלנו פה היום צריך להיות איך אנחנו הולכים לשינוי ולתוכנית.

יעקב אשר: אני מבין גם שהיה תקציב לעניין הזה בתחילת 2018, בימים שעוד היה מאושר תקציב במדינת ישראל.

יעקב אשר: היה תקציב לא לתיקון אלא לשדרוג ולהחלפה של המערכת.

יעקב אשר: אני לא רוצה שיהיה פער בין בתי-המשפט לבתי-הדין לא בהנגשה לאזרח שמגיע לבתי-הדין ולא של עורכי-הדין וכל מי שבא בממשק עם בתי-הדין.

יעקב אשר: אני רוצה לשפר גם שם ובמיוחד כרגע כדי לסגור פערים את הנושא הזה של בתי-הדין.

יעקב אשר: אנחנו כוועדת חוקה רוצים לראות איך אנחנו מנגישים את בתי-הדין לציבור.

יעקב אשר: איך אנחנו הופכים את הדבר הזה לשימושי, נכון, שאנשים יבואו להשתמש בשירותים ותהיה להם הרגשה טובה.

יעקב אשר: אנחנו צריכים לעשות שינוי גדול.

יעקב אשר: שאפשר יהיה לפתוח תיק בצורה מהירה, שלא יהיה מרוץ סמכויות שתוקע הרבה מאוד דברים.

יעקב אשר: מה שלוקח היום דקות בבתי-המשפט יכול לקחת כמה ימים בבתי-הדין.

יעקב אשר: זה נושא הדיון ואל זה אני רוצה לכוון ולהגיע למסקנות.

יעקב אשר: כמו שאתם מכירים, אנחנו נעקוב אחרי הדברים כדי שנגיע לשיפור כמה שיותר מהר.

יעקב אשר: זה אינטרס של כולם.

יעקב אשר: חברי הכנסת, מישהו רוצה לומר משהו?

אורי אהרונסון: (מוצגת מצגת) אני מנמ"ר בתי-הדין הרבניים.

אורי אהרונסון: אני מנהל מערכות המידע.

אורי אהרונסון: מדובר פה בבעיה שאנחנו סוחבים מ-2018.

אורי אהרונסון: בחומר שהבאנו יש שקף שמסביר את המציאות שאנחנו נמצאים בה.

אורי אהרונסון: הוא ייתן את התמונה האמיתית.

אורי אהרונסון: מבחינת הנגשת שירותים אנחנו עשינו המון בשנה האחרונה.

יעקב אשר: כשאתה משווה את זה לעומת בתי-המשפט, איפה אנחנו נמצאים?

אורי אהרונסון: אני לא משווה לבתי-המשפט, אני משווה לשירות הממשלתי.

אורי אהרונסון: אנחנו צורכים את השירותים משני הצדדים.

אורי אהרונסון: אנחנו מגישים בקשות דרך האתר של gov.il, אנחנו נמצאים באזור האישי.

יעקב אשר: אני לא מומחה גדול במחשבים.

אורי אהרונסון: אם היושב-ראש רוצה להתעכב על הסיפור של הנגשת השירותים - - -

יעקב אשר: אני רוצה לשמוע את האנשים, את עמדת משרד הדתות.

אורי אהרונסון: את כולם מעניין השקף שאני אראה כאן.

אורי אהרונסון: הוא בעצם הבעיה והפקק של בתי-הדין הרבניים.

קובי כהן: אני ראש מנהלת מערכות המחשוב של בתי-הדין הרבניים.

קובי כהן: אני אתן איזו הקדמה.

קובי כהן: אני נמצא תחת אורי.

קובי כהן: חשוב לתת איזו הקדמה קצרה לנוכחים כדי שיבינו פחות או יותר במה מדובר לגבי המחשוב של בתי-הדין הרבניים.

קובי כהן: כל הנושא הזה של מחשוב לבתי-הדין הרבניים מתבסס על שלוש סביבות מרכזיות.

קובי כהן: הסביבה הראשונה היא הסביבה שמשרתת את האזרחים ואת עורכי-הדין מבחוץ.

קובי כהן: מרבית השירותים ניתנים דרך אתר האינטרנט של בתי-הדין הרבניים.

קובי כהן: אני יכול להעיד ויעידו החברים שנמצאים לצידי, שבאמת בתקופה האחרונה, בשנה האחרונה, לאור משבר הקורונה, נעשתה פעילות אדירה.

קובי כהן: למרות המצוקה התקציבית פעלנו לטובת האזרחים ועורכי-הדין, לגבי שירותים שהם יכולים לקבל באמצעות האתר שבאמת שודרג.

קובי כהן: יש עוד הרבה מאוד דברים מה לשדרג כדי לקדם את העניין הזה.

קובי כהן: מאוד חשוב שהפעילות שהתחלנו בשנה האחרונה תימשך לטובת האזרחים ולטובת עורכי-הדין כי זה השירות האמיתי.

קובי כהן: בסוף, בשורה התחתונה, כל המערכת הזאת וכל הפעילות של בתי-הדין הרבניים היא לטובת האזרחים.

קובי כהן: הרשת השנייה היא בעצם הרשת שתומכת בדיינים עצמם.

קובי כהן: היכולת של הדיינים לא רק לעבוד מבית-הדין עצמו אלא יכולת מאוד משמעותית לעבוד גם מהבית.

קובי כהן: בעצם יש רשת נפרדת שמיועדת לטובת הדיינים.

קובי כהן: הדיינים עושים השכם והערב לטובת האזרחים ובאמת משקיעים מזמנם הפרטי גם אחרי שעות העבודה, דרך הכלים שניתנו להם בבית.

קובי כהן: אני מדגיש ואומר שגם הכלים האלה לא מספיקים וגם את זה צריך לשדרג.

יעקב אשר: דווקא הבנתי שבתקופה האחרונה היו תקלות בהתקשרות.

קובי כהן: לא ברשת של הדיינים.

קובי כהן: הרשת של הדיינים דווקא שודרגה על-פי תוכנית העבודה בתחילת מרץ.

קובי כהן: הרשת בבתי הדיינים דווקא עבדה בצורה סדירה.

יעקב אשר: נמצא פה דיין והוא תכף ידבר.

קריאה: החוויה שלנו שונה לחלוטין אבל ניתן לקובי לסיים.

קובי כהן: אני חושב שיש עוד מה לשפר בדבר הזה.

קובי כהן: הרשת הזאת של הדיינים אפשרה לנו בעצם לאפשר לעובדים חיוניים מבתי-הדין לעבוד מהבית ולכן העמסנו את הרשת הזאת בתקופה האחרונה למרות שגם לה יש מגבלות מסוימות שגם אותן צריך לשדרג.

קובי כהן: לכן חל עומס באמת משמעותי על הרשת של הדיינים.

קובי כהן: עבודת הדיינים בשנתיים האחרונות עלתה בצורה מופלאה ואני חושב שראוי להוקיר את השירות שהם נותנים לאזרחים גם בעבודה מהבית.

קובי כהן: הסביבה השלישית היא בעצם סביבת בתי-הדין.

קובי כהן: סביבת בתי-הדין היא יחסית סביבה ישנה.

קובי כהן: היא סביבה שבעצם הקמנו אותה ב-2008.

קובי כהן: זאת מערכת שעובדת כמעט 12 שנה.

קובי כהן: הסביבה הזאת היא מהות הבעיה.

קובי כהן: זה מה שקרס לנו בדרך.

קובי כהן: עשינו איזו תוכנית כדי לשדרג את הרשת המרכזית וזה בעצם מה שאורי הציג.

קובי כהן: בסך-הכול יש שלוש סביבות.

קובי כהן: אנחנו מתקדמים וצריך לתגבר אותנו בצורה משמעותית כדי להמשיך ולעשות.

יעקב אשר: הכותרת של הדיון היום היא לא שאומרים שזה לא מתפקד.

יעקב אשר: אף אחד לא בא בטענות.

יעקב אשר: הפוך, פתחתי ואמרתי שרוח המפקד שנמצאת במערכת זה לשנות, לשדרג ולהנגיש ככל האפשר.

יעקב אשר: בוודאי אנחנו שומעים ורואים את המאמצים שעושים וזה מצוין.

יעקב אשר: 12 שנה במחשוב זה יכול להיות שנות דור אם לא מעדכנים.

יעקב אשר: אני מנסה לעלות מדרגה.

יעקב אשר: אין לי ספק שהמנמ"ר עושה מאמצים אדירים וטייבתם ושיפרתם.

יעקב אשר: השאלה היא אחת.

יעקב אשר: כשאתה מסתכל ימינה ושמאלה.

יעקב אשר: תמיד הביקורת על בתי-הדין היא שהם מיושנים.

יעקב אשר: יש כאלה שאומרים שהם מיושנים בדעות שלהם ואני מדבר על זה שאני לא רוצה שהם יהיו מיושנים בכלים שלהם.

יעקב אשר: כלי זמין ונכון נותן יחס נכון ללקוחות.

יעקב אשר: הלקוחות זה האנשים שצריכים את בתי-הדין.

יעקב אשר: נשמע את הסקירה שלכם.

יעקב אשר: אל תכניסו אותי לפרטים אבל אני אומר בואו נחשוב בגדול.

יעקב אשר: כשאתה מסתכל על מערכות בתי-המשפט ועל מערכות קיימים.

יעקב אשר: אני מבין שהיו דיונים אצלכם עם חברות גדולות.

יעקב אשר: בואו דברו על החלומות שלכם.

אורי אהרונסון: השקף האחרון מראה איפה נעצרנו.

אורי אהרונסון: בהמשך למה שאמר קובי צריך להזכיר שמייד כשקרתה התקלה אנחנו נערכנו ונתנו פתרונות חלופיים.

אורי אהרונסון: המערכת כל הזמן המשיכה לעבוד למרות שהיו קשיים.

אורי אהרונסון: כולנו צריכים להוקיר את העובדים והדיינים שעבדו בתנאים לא תנאים, כמו כל עם ישראל במשבר הזה של קורונה.

אורי אהרונסון: השקף מראה את ההתנהלות של בתי-הדין בנושא של החלפת המערכת הקיימת.

אורי אהרונסון: נקודת הציון העיקרית בסיפור היא יוני 2019.

אורי אהרונסון: עד יוני 2019 היה הסכם עם חברת טלדור, שהיא בעצם ספק מיקור חוץ של בתי-הדין הרבניים עם המערכת שפיתחה ב-2008.

אורי אהרונסון: אנחנו היינו צריכים להיערך לקראת 2019 כדי להחליף את הספק ולצאת לדרך עם מערכת חדשה.

אורי אהרונסון: ב-2017 אנחנו כבר גמרנו את כל ההתנהלות בוועדת מכרזים המשרדית.

אורי אהרונסון: ניגשנו בעצם למכרז בעניין הזה.

אורי אהרונסון: אבל, כל 2018, כמו שאתה רואה בשקף, היתה פה אינטראקציה התקשוב הממשלתי כשיצא הפרסום האדיר על ביטוח לאומי על ספק שקיבל את הכספים ולא העמיד מערכת.

אורי אהרונסון: היה חשש מאוד גדול שאם אנחנו הולכים ושמים את כל הביצים בסל אחד תהיה בעיה בנושא.

אורי אהרונסון: רשות התקשוב ביקשה לחלק את המערכת למערכות קטנות יותר ולהפריד ספקים כדי שלא כל הביצים יהיו בסל אחד.

מיכאל מלכיאלי: פחדתם לשלם למישהו כסף והוא ייקח את הכסף ויברח?

אורי אהרונסון: זה תקשוב.

אורי אהרונסון: אני ניגש למכרז להחליף ספק.

יעקב אשר: היה פעם גנב אחד ועכשיו כולם חשודים כגנבים.

יעקב אשר: מה קורה?

יעקב אשר: עוצרים את המערכות.

אורי אהרונסון: אני לא רוצה להתווכח מקצועית על העניין.

אורי אהרונסון: יש היגיון אם אתה עושה מאגר ספקים במקום ספק אחד.

אורי אהרונסון: יש בזה היגיון.

מיכאל מלכיאלי: אדם לוקח את הכסף ולא עושה את העבודה?

מיכאל מלכיאלי: אתם משרד ממשלתי.

אורי אהרונסון: אמת.

אורי אהרונסון: בביטוח לאומי קרה כזה דבר.

אורי אהרונסון: זה היה באותה תקופה שניגשנו לתקשוב.

יעקב אשר: מה קרה?

יעקב אשר: קברו את זה.

אורי אהרונסון: לא.

אורי אהרונסון: בעצם שלחו אותנו לפרק את המכרז שלנו למכרזים מכרזים.

אורי אהרונסון: כל 2018 אנחנו יוצאים לאינטראקציה למכרז חדש.

אורי אהרונסון: בעצם רק ביוני קיבלנו את הסיפור הזה.

אורי אהרונסון: ישבנו עם אנליסטים לראות איך עושים את זה.

אורי אהרונסון: בכל זאת, יש פה מאגר ספקים וצריכה להיות אחריות אחת.

אורי אהרונסון: בעצם יצאנו לכמה מכרזים.

אורי אהרונסון: ב-2019 יש את הבולטים.

אורי אהרונסון: הדבר הראשון זה פטור ממכרז תחזוקה.

אורי אהרונסון: בעצם ראינו ש-2019 לא תספיק לנו ואנחנו צריכים להאריך את ההסכם עם טלדור לעוד שנה אחת כדי שנוכל ללכת באמת למכרז חדש.

אורי אהרונסון: פירקנו את התשתיות.

אורי אהרונסון: בתשתיות זכה Team… שלקח את כל תשתיות המערכת, ספק משני לתשתיות.

אורי אהרונסון: פרסמנו מאגר ספקים לפיתוח ונאסר עלינו לפתוח את המכרז כי בדיוק בסוף שנה זאת לא היה תקציב והיתה הוראה שלא עושים שום דבר חדש.

אורי אהרונסון: אז בעצם, המערכת החדשה שצריכה להיות דור ב' נעצרה לנו.

אורי אהרונסון: מכרז תמיכה שהיה גם כן כדי להוציא חלק מהספק המרכזי פורסם.

אורי אהרונסון: פתחנו את המעטפות של האיכות ואסרו עלינו לפתוח את המעטפות של המחיר.

מיכאל מלכיאלי: אם היית לוקח ספק אחד אמין, לא היה לך את כל זה.

אורי אהרונסון: נכון.

אורי אהרונסון: אני מציג פה את המצוקה.

אורי אהרונסון: צריך להבין שכשבתי-הדין הרבניים אומרים שיש להם מצוקה, אנחנו לא כל משרד ממשלתי אחר.

אורי אהרונסון: כל ההנחיות של האוצר היו שלא נוגעים בתשתיות.

אורי אהרונסון: אני מסתכל ופשוט אין שום גורם שאיתו אני יכול לעבוד.

אורי אהרונסון: זה אחר לגמרי מכל משרדי הממשלה.

אורי אהרונסון: אז כאשר אני צועק כל השנה - - -

יעקב אשר: מול מי אתה צועק?

אורי אהרונסון: כל המסגרות שאני כפוף להן.

יעקב אשר: מול מי אתה עובד?

אורי אהרונסון: החשבות, המלכ"ר, האוצר מול אגף תקציבים.

אורי אהרונסון: האינטראקציה היא גדולה.

אורי אהרונסון: בכל מקרה, אני שהיחס לבתי-הדין הוא לא בגלל התדמית של בתי-הדין.

יעקב אשר: זה הביצה והתרנגולת.

אורי אהרונסון: אני אומר שצריך היה לראות שיש פה צורך אמיתי, משהו אחר ממשרדי הממשלה.

אורי אהרונסון: ב-2019, שזאת הנקודה הקריטית, החלפתי 6 חשבים.

אורי אהרונסון: אני נמצא עם החשב השישי.

אורי אהרונסון: מי שהוא המוציא ומביא של הכסף זה החשב במשרד.

אורי אהרונסון: הוא זה שמאשר.

אורי אהרונסון: כל ועדת מכרזים הוא זה שקובע בסופו של דבר והוא כל הזמן מתחלף.

יעקב אשר: גם מנכ"לים של משרדי ממשלה, בסוף כולם עובדים אצל האוצר.

יעקב אשר: יושב מישהו אצל החשב הכללי ויש לו איזה חשש ונותן איזו עצה טובה והעצה הטובה הזאת קוברת את העניין להרבה שנים.

יעקב אשר: אני הייתי חבר בקו האדום של הרכבת הקלה שהיתה כבר צריכה להתחיל לפני כמה שנים טובות.

יעקב אשר: רק ההערות הבונות של החשב הכללי 10 שנים תקעו את הקו האדום.

אורי אהרונסון: היו לי שיחות עם משתמשים, עם דיינים.

אורי אהרונסון: אמרתי להם שיצעקו כי לא מספיק שאני צועק.

אורי אהרונסון: רק כדי להשלים את הסיפור.

אורי אהרונסון: רק אחרי שנפלה המערכת פתאום התחילו לצאת הזמנות.

אורי אהרונסון: פתאום יש כסף.

אורי אהרונסון: צריך להבין את המצוקה.

יעקב אשר: את הטיפול הזה צריך לעשות כרגע קודם כל כדי שהעסק יחיה.

יעקב אשר: אבל לרגע אחד לא לעזוב את השדרוג ולעלות כמה וכמה מדרגות.

יעקב אשר: זה גם מערכות שמתקדמות עם הזמן.

יעקב אשר: גם אם אתה לוקח מערכת חדשה היא יכולה לעבוד לשנים רבות אם אתה מעדכן אותה.

יעקב אשר: גם זה דבר שצריך להיות בתוך העניין.

יעקב אשר: תכף נשמע את המשרד לשירותי דת.

יעקב אשר: רפאל אלטמן, ראש לשכת נשיא בית-הדין הגדול, בבקשה.

רפאל אלטמן: שלום וברכה, כבוד היושב ראש.

רפאל אלטמן: קודם כל, תודה מיוחדת על ההעלאה של הנושא הזה.

רפאל אלטמן: במיוחד בנושא הזה יש חשיבות להכרה בזה שיש בעיה.

רפאל אלטמן: הכי קל זה להגיד שהעסק מתפקד, מצגות יפות והכול עובד אבל אני רוצה לספר קצת מה קורה בשטח.

רפאל אלטמן: כשיש בעיה במחשוב זאת לא איזו בעיה פרטית של בתי-הדין הרבניים, ואפילו לא בעיה של דיין כזה או אחר.

רפאל אלטמן: כשיש בעיה במחשוב זה אומר שדיינים לא יכולים לתת החלטות ושפסקי דין לא ניתנים.

רפאל אלטמן: זה אומר שדיונים מתבטלים ויכול להיות שבשעה שהמערכת קרסה יש איזה בעל סרבן גט שנמצא בדרך לברוח מהארץ.

רפאל אלטמן: המצב של התקלה האחרונה החמורה ביותר זה היה הקש ששבר את גב הגמל.

רפאל אלטמן: אני מכיר את מערכת שיר"ה של בתי הדיינים קרוב ל-9 שנים.

רפאל אלטמן: כל הזמן יש בעיות ויש תלונות לאורך כל הדרך.

רפאל אלטמן: אבל אני חייב להגיד שעובדים, אנשי המחשוב עובדים, יש את חברת דור ויש את חברת טלדור ויש חברות שעובדות כדי לתקן.

רפאל אלטמן: אבל כשהגיע המצב האחרון של הנפילה הגדולה בחודש וחצי האחרונים זה היה הקש ששבר את גב הגמל ואז צפו כל הבעיות.

יעקב אשר: אני מוכרח לומר לך שנשיא בית-הדין הגדול דיבר איתי על העניין הזה כבר לפני חודשיים שלושה בישיבה אצלו ולאחר מכן בשיחה נוספת שהיתה לי איתו.

יעקב אשר: התכווננו לעניין הזה בלי לדעת שהמערכת תיפול.

יעקב אשר: שוב, התקלה היא לא האיכות אלא יותר הקיבולת והכמויות.

יעקב אשר: אם אני מבין נכון, את התקלה הזאת צריך לסדר ויפה שנייה קודם.

יעקב אשר: במקביל צריך החלפה של המערכת במערכת יותר מתקדמת.

יעקב אשר: זה גם מה שהבנתי מאנשי המקצוע.

רפאל אלטמן: בדיוק.

רפאל אלטמן: אני רק אומר שעצם ההכרה בזה שיש בעיה זה כבר חצי מהפתרון ולא להתעלם.

רפאל אלטמן: ברשותך אני רוצה להקריא משפט אחד.

רפאל אלטמן: נשיא בית-הדין הגדול, הרב לאו, שלח מכתב מאוד חריף לכל דייני ישראל ולכל העובדים.

רפאל אלטמן: אני חושב שהמכתב מדבר בעד עצמו.

רפאל אלטמן: אני אקריא קטע קטן: "מערכת המחשוב היא לב ליבה של עבודת הדיינים ובתי-הדין כולם.

רפאל אלטמן: קריסת המערכת השביתה כליל את מלאכת השיפוט וגורמת לנזקים בלתי הפיכים למתדיינים.

רפאל אלטמן: בתקופה האחרונה מתרבות הפניות המגיעות לשולחני, פניות מדיינים, מעורכי-דין על המשך הקריסה של מערכת המחשוב.

רפאל אלטמן: אני סבור שהמצב בו אנו נמצאים הוא חמור מאוד.

רפאל אלטמן: חייהם של בעלי דין נעצרים מלכת, החלטות קריטיות מתעכבות, צווים לא נשלחים, דיונים נדחים, והכול בשל כשל ניהולי ומחשוב".

מיכאל מלכיאלי: לא ניהולי, כשל שמשרד האוצר לא נותן כסף.

רפאל אלטמן: אני לא מדבר על האשמים.

מיכאל מלכיאלי: צריך לתפוס את האשם.

יעקב אשר: נגיע לזה.

רפאל אלטמן: זה התפקיד של הוועדה.

רפאל אלטמן: אני רק רוצה לדבר על הבעיות שקיימות.

רפאל אלטמן: עוד דבר קטן.

רפאל אלטמן: יש פניות בכל יום.

רפאל אלטמן: רק אתמול הגיעה הודעה מחברת טלדור שנותנת את השירותים לבתי-הדין.

רפאל אלטמן: היא כותבת לדייני ישראל רשימה ארוכה של בעיות.

רפאל אלטמן: יש פה 8 סעיפים של בעיות שקיימות היום.

רפאל אלטמן: בסוף היא כותבת:

רפאל אלטמן: כל הבעיות הנ"ל ידועות ומטופלות.

רפאל אלטמן: כרגע אין צפי לטיפול.

רפאל אלטמן: מה מונח במשפט הזה?

רפאל אלטמן: אין צפי לטיפול זה אומר שהדיינים לא יכולים לתת החלטות.

רפאל אלטמן: יש פה בעיה.

רפאל אלטמן: אני מקריא ממייל שנשלח אתמול בצהריים מחברת טלדור.

רפאל אלטמן: זה שיושב ראש הוועדה לוקח את הנושא לידיים שלו זה דבר מבורך מאוד.

רפאל אלטמן: הפתרונות חייבים להימצא.

יעקב אשר: הפתרונות צריכים להיות פתרונות שורש ולאו דווקא סתימות.

יעקב אשר: סתימות חשובות לשלב א' אבל אנחנו רוצים בשלב א' גם טיפול שורש, מבט יותר רחב על מה שצריך לעשות.

יעקב אשר: משה גורט, עוזר למנהל בתי-הדין.

משה גורט: אני רוצה להודות ליושב-ראש על הזכות שניתנה לנו להציג את הפעילות של בתי-הדין.

משה גורט: התפקיד שלי בלשכת המנהל זה לייצר את האינטגרציה בין ההחלטות שמתקבלות בלשכת המנהל לבין אתר האינטרנט.

משה גורט: בהתאם לכך אני חייב לדייק כמה דברים.

משה גורט: בסגר הראשון, ב-15.3 גם בבתי-המשפט לא היה ניתן לפתוח תיק ראשוני מרחוק.

משה גורט: היו יכולים להגיע אך ורק פיזית לבית המשפט.

משה גורט: בסגר הראשון בית המשפט היה סגור ובתי-הדין כן נתנו את היכולת להגיש מרחוק.

משה גורט: אני חייב לדייק משהו, זה לא דרך המייל.

משה גורט: יש באתר האינטרנט אפשרות להגשה מרחוק עם הסבר מפורט איך מגישים מרחוק, איזה מסמכים צריכים להגיש.

משה גורט: כתוב בצורה ברורה ופשוטה.

משה גורט: אנחנו יודעים שאנשים פעלו ועשו את זה ותכף גם נראה את זה בשקף.

משה גורט: אחרי שבתי-המשפט ראו שבתי-הדין עושים את זה, ב-22.4 בתי-המשפט נתנו אישור שניתן לפתוח תיקים מרחוק גם בלי הגשה פיזית.

משה גורט: בנושא הזה של הגשה מרחוק המצב שלנו הוא יחסית טוב.

משה גורט: אני לא אומר שאין לנו בעיות אבל הוא יותר טוב.

משה גורט: לגבי הנושא של הגשה מרחוק, אנחנו בתהליך של פיתוח של פתיחת תיק מרחוק.

יעקב אשר: זה לא רק ההגשה מרחוק, זה גם האינטראקציה כי זה מגיע לדיינים.

יעקב אשר: איך אפשר לשלם אגרות?

משה גורט: אני שמח שהקדמתם את בתי-המשפט.

משה גורט: כן, גם בנושא האגרות הקדמנו אותם.

יעקב אשר: גאוות יחידה זה טוב.

משה גורט: לגמרי.

משה גורט: לגבי הנושא של ההגשה מרחוק התהליך כבר נמצא בפיתוח.

משה גורט: צריך להבין שתיק של גירושין הוא תיק מאוד מסובך.

משה גורט: בדרך-כלל זה תיק שכרוך במזונות ובילדים ולכן הנושא של גביית כסף מסתבך כי העלויות הן עלויות אחרות, כך שהתהליך הוא יותר מסובך.

משה גורט: לכן גם בבתי-המשפט לא ניתן לפתוח תיק ראשוני מרחוק אלא חייבים לבוא לבית המשפט פיזית.

משה גורט: אנחנו נמצאים כבר בשלב האחרון של הגשה מרחוק בצורה מוחלטת ופשוטה.

משה גורט: אני מאמין שהפיתוח הזה יעלה תוך חצי שנה ואז אנחנו נהיה במקום שאפילו בתי-המשפט לא נמצאים.

משה גורט: זה לגבי הנושא הזה.

משה גורט: בינואר היתה לנו ישיבה עם אנשי מיקרוסופט ועוד חברות מחו"ל.

משה גורט: לצערנו הרב, כמו שאורי אמר, בגלל הנושא של הכסף הכול נעצר.

אורי אהרונסון: אני ממשיך בדיונים עם משרד המשפטים מול עוד חברות.

אורי אהרונסון: לא הזנחנו את הנושא הזה.

יעקב אשר: רגע, משרד המשפטים הוא פקטור פה?

אורי אהרונסון: משרד המשפטים יש לו הרבה מערכות משפט שהוא קיבל לידיו והוא מחפש פתרון גם כן.

יעקב אשר: לקחתם אותם כיועצים?

אורי אהרונסון: לא כיועץ.

אורי אהרונסון: לקחנו את המערכת ביחד, מנמ"ר משרד המשפטים יחד איתי.

אורי אהרונסון: למשרד המשפטים יש כסף ולכן הוא הוציא RFI, זאת אומרת, בקשה מהספקים להגיד את היכולות שלהם כדי לדעת מה הכיוון שלנו.

אורי אהרונסון: עשינו אינטגרציה עם כ-10 ספקים.

אורי אהרונסון: הדיונים היום הם בזום וזה פחות טוב אבל עשינו את הדיונים.

אורי אהרונסון: כל אנשי המקצוע של משרד המשפטים מעורבים שם.

יעקב אשר: עושה לי רושם שזה סיפור של שנים.

אורי אהרונסון: זה מתחילת השנה.

אורי אהרונסון: אנחנו התחלנו את הסיפור ב-2019 והם הצטרפו בעקבותינו.

אורי אהרונסון: על החברה הראשונה הם שמעו מאיתנו וניגשו אלינו ואז חברנו אליהם.

יעקב אשר: ניתן למר גורט להשלים.

משה גורט: אנחנו מדברים על זה שאנחנו נעבור לתיק דיגיטלי.

משה גורט: כבוד היושב-ראש מדבר על משהו שלוקח הרבה זמן אבל מדובר על מוצר מדף שכבר קיים בבית המשפט באנגליה ועוד בתי משפט בכל העולם.

משה גורט: נדמה לי בדרום אפריקה ואפילו מדינות שיש בהן בית משפט דתי שיכול להתאים לצרכים של בתי-הדין.

משה גורט: התהליך נעצר עוד הפעם כי הגענו לשנת 2020 בלי יכולת להוציא כספים ועם תקציב מימון מאוד נמוך.

משה גורט: אז עשו סטופ.

משה גורט: לגבי הנושא של ירושות.

משה גורט: צריך להבין, ההלכה לא נותנת לנו תמיד להגיש דברים מרחוק.

משה גורט: אם אתם יודעים, האפוטרופוס הכללי דרך רשם הירושות נותן היום לכתוב צוואה ולעשות את הכול מרחוק.

משה גורט: לפי ההלכה צריך שתהיה התנעה מול דיין.

משה גורט: חייבים לנהל את המצב הזה בדיון, כך שאוטומטית אנחנו לא יכולים לבצע את הדברים האלה מרחוק.

משה גורט: לכן ההליכים אצלנו הם לפעמים יותר מסובכים.

משה גורט: ברשות היושב-ראש, אשמח אם יעלו את המצבת כדי שנוכל לראות כמה מספרים שמסבירים את המצב.

משה גורט: זה בערך הזמן שאנחנו מדברים עליו.

משה גורט: אנחנו עשינו את ההשוואה מה היה בסדר הראשון.

משה גורט: אחרי זה נכנסנו לפעילות שוטפת שבעצם לא היה בה שום בעיה.

יעקב אשר: את זה הצגת קודם.

משה גורט: יש מספרים שחשוב שהיושב-ראש יראה.

משה גורט: פה אפשר לראות כמה אגרות נרכשו דרך אתר האינטרנט.

משה גורט: כפי שניתן לראות, דווקא מהסגר הראשון, שאז נעשתה פעילות רבה באתר האינטרנט והרצון להעביר את כולם לפעילות דיגיטלית, ניתן לראות שהכמות של רכישת אגרות קפצה ל-427, כשלפני כן היתה בסביבות ה-80.

משה גורט: הדבר ממשיך גם לסגר השני.

משה גורט: אנחנו רואים 351 עוד לפני סוף החודש, כך שהפעילות בצורה הדיגיטלית מרחוק רק הולכת ומשתפרת.

יעקב אשר: לפני שנבקש ממשרד הדתות, מכבד אותנו כאן בנוכחותו דיין, הרב מאיר כהנא, יושב-ראש נציבות הדיינים.

 << דובר >> מאיר כהנא: שלום לכולם.

 << דובר >> מאיר כהנא: התקלה הנוכחית עוד רחוקה מלהיפתר.

 << דובר >> מאיר כהנא: כלומר, זה שהם מצאו תקציב, רכשו שרתים וכדומה, הצפי לתיקון הוא חודשיים.

 << דובר >> מאיר כהנא: לכן נציגות הדיינים הוציאו מכתב שממליצים בחודשיים הקרובים לדלל דיונים ביומן בתי-הדין מכיוון שאנחנו לא יודעים אם המערכת תחזיק או תקרוס.

 << דובר >> מאיר כהנא: אנחנו לא יכולים להרשות לעצמנו מצב שהזמנו כך וכך דיונים ליום ופתאום בבוקר המערכת קורסת ואני לא יכול לעמוד במספר הדיונים שנקבעו לאותו יום.

 << דובר >> מאיר כהנא: לכן, התקלה הנוכחית כבר רואים את הפתרון באופק אבל אל האופק הזה צריך לצעוד.

 << דובר >> מאיר כהנא: בואו נקווה שאפשר יהיה לקצר.

 << דובר >> מאיר כהנא: כלומר, מי שיודע לקצר את זמן האספקה ולתת לאורי את הכלים לעשות הרצה יותר מהירה, אבל נכון להיום אנחנו בצפי לחודשיים לתיקון וזה לא פשוט.

 << דובר >> מאיר כהנא: סוגיה שנייה.

 << דובר >> מאיר כהנא: לפני התקלה הזאת פנה נשיא בית-הדין הגדול ליושב-ראש הוועדה.

 << דובר >> מאיר כהנא: אנחנו חווים כבר שנה או שנה וחצי תקלות חוזרות.

 << דובר >> מאיר כהנא: קודמי משה אמסלם היה כאן הרבה מאוד.

 << דובר >> מאיר כהנא: אנחנו אובדי עצות.

 << דובר >> מאיר כהנא: אני מבין מתוך הצגת הרישום שיש היסטוריה ארוכה של מכרזים תקועים ומ-2018 דברים לא מתקדמים.

 << דובר >> מאיר כהנא: מבחינתנו בסוף בשטח זה סיפורים, אנחנו בודקים את התוצאות.

 << דובר >> מאיר כהנא: אתם כחברי כנסת, או הממשלה ששומעת את הדיונים האלה צריכים לראות איך מרכזים מאמץ כדי לשחרר את המכרזים התקועים ולמצוא את התקציב ליישם אותם ולא להשאיר אותם כמכרזים בלבד.

 << דובר >> מאיר כהנא: יתכן שחלק מהמכרזים האלה לא אקטואליים.

 << דובר >> מאיר כהנא: מ-2018 עד 2020 בעולם המחשוב גם התקדמנו המון.

 << דובר >> מאיר כהנא: יכול להיות שצריך לפתוח את המכרזים האלה ולערוך אותם מחדש אבל שבסוף נהיה עם דברים אקטואליים.

 << דובר >> מאיר כהנא: בסוף, אני כדיין, בחוויית המשתמש שלי כדיין, רוב השופטים מרוצים ממערכת המחשוב ורוב מוחלט של הדיינים לא מרוצים עוד לפני התקלה הנוכחית.

 << דובר >> מאיר כהנא: בסוף מישהו צריך לרדת לשטח אלינו הדיינים, לראות את חווית המשתמש ולשאול למה לא מרוצים.

 << דובר >> מאיר כהנא: זה צריך להיות חלק מתנאי המכרז.

 << דובר >> מאיר כהנא: חברה שלוקחת על עצמה את הטיפול בזה - - -

יעקב אשר: היא צריכה ללמוד את הבעיה.

 << דובר >> מאיר כהנא: נכון.

 << דובר >> מאיר כהנא: משך זמן הטיפול בתקלה, סיווג התקלות, בקרה.

מיכאל מלכיאלי: מנהלת המחשוב לא ישבה עם הדיונים לפני שהיא יצאה למכרז?

 << דובר >> מאיר כהנא: אני לא יודע כי ב-2018 לא הייתי מעורב בתהליך.

אורי אהרונסון: ודאי שישבה, היתה נציגות של הדיינים.

 << דובר >> מאיר כהנא: צריך לבדוק אם המכרזים אקטואליים ואז לעדכן אותם.

 << דובר >> מאיר כהנא: צריך להבין שכדי שזה ייצא לדרך יש לנו עוד דרך ארוכה וצריך ללחוץ על הגז בעניין הזה.

אורי אהרונסון: יתרה מזאת.

אורי אהרונסון: גם באינטראקציה עם החברות השונות גם היתה נציגות של הדיינים.

קריאה: הדיין הרב לביא הגיע לישיבה הזאת.

 << דובר >> מאיר כהנא: הרב סיני לוי הגיע לישיבה.

 << דובר >> מאיר כהנא: יש נכונות למעורבות של הדיינים, אבל בעיניי, חלק מתנאי המכרז צריך להיות משך הזמן לטיפול בתקלה וגם קבלת המשוב מהציבור.

 << דובר >> מאיר כהנא: באופן כללי, לאנשים הפרטיים נוח מאוד להגיש בקשות.

 << דובר >> מאיר כהנא: אני רואה את זה לפי קצב הבקשות.

 << דובר >> מאיר כהנא: אנשים פרטיים נכנסים למערכת.

מיכאל מלכיאלי: מי שאין לו גישה במחשב, יכול לשלוח בפקס?

 << דובר >> מאיר כהנא: לדעתי כן.

אורי אהרונסון: זאת טכנולוגיה מאוד ישנה.

יעקב אשר: הרב מלכיאלי אומר שאין להם מחשב.

אורי אהרונסון: הם מחזיקים פקס בבית?

יעקב אשר: אם מערכות הפקס אצלך הם לא הפקס הישן אלא זה נכנס ישר למשתמש - - -

אורי אהרונסון: לא.

אורי אהרונסון: אני רואה את זה אצלי כבקשה שנכנסת למערכת.

אורי אהרונסון: הרבה פעמים יש בעיות בקריאה.

יעקב אשר: אם אני מבין נכון, אני מבין שהחלק של הסריקה נעשה היום במחשב.

יעקב אשר: לא אמורים להיות ניירות.

יעקב אשר: זאת אומרת שהתלות של הדיינים והמערכת במחשב היא מאה אחוז.

יעקב אשר: תקלה של חצי אחוז זה שיבוש של כל ה-100 אחוז.

יעקב אשר: יש כאלה שיש להם מערכות מחשוב פנטסטיות.

יעקב אשר: הן עצרו את התקציב ברגע שצריכים לסרוק את הכול.

יעקב אשר: אז השאירו מערכת נהדרת שעומדת רק על דברים חדשים.

יעקב אשר: פה אני מבין שרוב המערכת נמצאת.

אורי אהרונסון: בדיוק.

 << דובר >> מאיר כהנא: התוכנה עצמה של שיר"ה היא טובה.

 << דובר >> מאיר כהנא: כלומר, יש לה אפילו יתרונות על המערכת של בתי-המשפט.

 << דובר >> מאיר כהנא: אבל התחזוקה שלה - - -

יעקב אשר: צריך שירה חדשה.

 << דובר >> מאיר כהנא: נכון.

 << דובר >> מאיר כהנא: זה ששנתיים אין התקדמות.

 << דובר >> מאיר כהנא: עוד משהו חשוב לגבי שינויים ושיפורים במערכת.

 << דובר >> מאיר כהנא: היו בעבר ועדות שישבו על זה.

 << דובר >> מאיר כהנא: בשנתיים האחרונות אצל השופטים כל שבוע ביום רביעי בערב מורידים את המערכת כדי לעשות שינויים ושיפורים מהשבוע האחרון.

 << דובר >> מאיר כהנא: אצלנו זה כבר שנתיים לא קורה.

אורי אהרונסון: בכל התהליך הזה יש לנו איסור לכתוב שורת קוד פיתוח 1.

אורי אהרונסון: כל התהליך הזה עצר לנו פיתוח.

מיכאל מלכיאלי: מי אסר?

אורי אהרונסון: האוצר.

אורי אהרונסון: ברגע שהלכנו להרחיב את ההסכם הקיים עם חברת טלדור, התירו לנו לעשות איתם רק תחזוקה ושום פיתוח.

אורי אהרונסון: זאת הבעיה.

אורי אהרונסון: הנקודה היא פה שאתה נעצרת.

 << דובר >> מאיר כהנא: לפני שנים ספורות הופענו בפני ועדת פלוס שמטרתה היתה להשוות בין בתי-הדין לבתי-המשפט.

 << דובר >> מאיר כהנא: גם אנחנו הדיינים היינו שם.

 << דובר >> מאיר כהנא: אמרנו שגם אם לא נתייחס לעובדה שכל מערכת צריכה איזה בסיס.

 << דובר >> מאיר כהנא: בתי-הדין הם שביעית ממספר השופטים בבתי-המשפט.

 << דובר >> מאיר כהנא: יש 107 דיינים ויש כ-700 מהשופטים.

 << דובר >> מאיר כהנא: שביעית מהתקציב שיש להם שיינתן למערכת בתי-הדין.

יעקב אשר: מה קורה עם הוועדה הזאת?

יעקב אשר: היא חיה?

יעקב אשר: היא קיימת?

 << דובר >> מאיר כהנא: הגישו מסקנות והמסקנות לא בוצעו על-ידי הממשלה.

יעקב אשר: מתי הגישו את המסקנות האלה?

קובי כהן: ב-2019.

יעקב אשר: זאת ועדה שהממשלה מינתה?

קובי כהן: ראש הממשלה מינה.

 << דובר >> מאיר כהנא: המסקנות לא אומצו.

קריאה: עדיין לא כולם חתמו וזה נשלח ליושב-ראש הוועדה אבל לא כולם חתמו על המסקנות ולכן זה לא הופץ.

קריאה: האוצר לא חתם.

יעקב אשר: איך נקראת הוועדה הזאת?

קריאה: הוועדה להשוואת תנאי הדיינים בבתי-הדין לתנאים של שופטי בית המשפט.

יעקב אשר: זה תנאים פיזיים והכול.

יעקב אשר: מי עמד בראש הוועדה?

אורי אהרונסון: גם תקנים לדיינים וגם - - -

יעקב אשר: מי עמד בראש הוועדה?

קריאה: עודד פלוס, מנכ"ל המשרד.

יעקב אשר: הייתי שמח לשמוע אותו בעניין הזה.

יעקב אשר: הייתי רוצה עכשיו לפנות לליאור אשכנזי, מנהל אגף בכיר טכנולוגיות במשרד לשירותי דת.

יעקב אשר: אנחנו מכירים את היכולות שלך.

יעקב אשר: תן לנו איזו בשורה, איזה כיוון.

ליאור אשכנזי: אדוני היושב-ראש, חברי הכנסת.

ליאור אשכנזי: אנחנו פשוט נמצאים בדיון שבסופו של דבר הוביל לדיון תקציבי.

ליאור אשכנזי: ברגע שהשר לשירותי דת, הרב יעקב אביטן, הבין את הקריסה במערכות של בתי-הדין הרבניים, הוא דאג באופן מיידי לתקציב עבור שיפור המערכת על-מנת שבתי-הדין הרבניים ימשיכו לעבוד בצורה תקינה.

ליאור אשכנזי: בסופו של דבר, מערכת המחשוב של בתי-הדין קיימת 12 שנים.

ליאור אשכנזי: מערכות מחשוב ממשלתיות ומערכות מחשוב בכלל, 12 שנים למערכת מחשוב שוות ערך ל-80 שנות אדם.

ליאור אשכנזי: אלה מערכות מאוד ישנות.

ליאור אשכנזי: הטכנולוגיה משתנה בכל חצי שנה.

ליאור אשכנזי: עדכוני מערכת מבוצעים תוך כדי תנועה כל הזמן.

ליאור אשכנזי: כמובן שבסופו של דבר אנחנו רואים שבתי-הדין הרבניים, בגלל חוסר תקציבי, אנחנו במצב שהם לא נותנים שירות.

ליאור אשכנזי: זה פוגע קודם כל בדיינים עצמם.

ליאור אשכנזי: אגף המחשוב עושה הכול.

ליאור אשכנזי: אנחנו בקשר רציף עם אורי.

ליאור אשכנזי: אנחנו ראינו את המערכת.

ליאור אשכנזי: כשיצאנו לדרך למדנו מבתי-הדין איך לעשות את זה מבחינת ההדרכה וההטמעה.

ליאור אשכנזי: בסופו של דבר, גם מבחינת תוכנית העבודה, גם מבחינת שינויי המערכת, גם מבחינת השר לשירותי דת, הוא רואה בזה צורך דחוף.

ליאור אשכנזי: קודם כל, השוואת התהליכים של בתי-הדין הרבניים וכמובן חוויית המשתמש, שזה הדבר הכי חשוב, במיוחד אל מול המשתמשים שהם משתמשים לא מחשוביים.

ליאור אשכנזי: אנחנו מכירים את עולם הדיינים.

ליאור אשכנזי: אני מכיר אותו קרוב ל-20 שנה.

ליאור אשכנזי: אנחנו מכירים את עולם התוכן הזה, אנחנו יודעים בדיוק את המשתמשים שאנחנו עובדים מולם.

ליאור אשכנזי: לצערי חוויית המשתמש זה האירוע הקשה ביותר שבסופו של דבר לא נותן את השירות לדיינים וצריך באמת לעשות טיפול שורש.

ליאור אשכנזי: אדוני היושב ראש, פלסטרים במערכות מידע זה לא משהו שאנחנו יכולים לחיות איתו.

ליאור אשכנזי: פלסטר הוא משהו שאנחנו יכולים לתת כפתרון מיידי לחודש או חודשיים אבל בסופו של דבר, אם לא ניתן פתרון וטיפול שורש לכל התהליכים, בתקציב ייעודי ולוחות זמנים מצומצמים מאוד כי בסופו של דבר אנחנו צריכים להמשיך ולתת שירות לציבור.

ליאור אשכנזי: לצערי, בתי-הדין יישארו מאחור.

ליאור אשכנזי: בתי-הדין היום נמצאים במצב טכנולוגי מיושן, למרות שאתמול או שלשום עלתה אפשרות של בקשה מקוונת לתוך התהליך, אבל אנחנו כמשרד לשירותי דת רואה את הבעיה התקציבית שלצערי הולכת להיות לכל המשרדים הקטנים, להבדיל מהמשרדים הגדולים שחיים מעודפים.

ליאור אשכנזי: כנראה שזה יהיה גם כדור שלג בעקבות אירועי הקורונה ובגלל חוסר תקציבי.

ליאור אשכנזי: זה משהו שאנחנו רואים שקורם עור וגידים בכל המשרדים.

יעקב אשר: האם כיום יש לכם תוכנית אב מסודרת, מה אתם רוצים?

יעקב אשר: כמובן עם לוח זמנים ותקציב.

יעקב אשר: האם יש משהו אחד שאפשר להציג אותו שברגע שמסירים את כל החסמים, אפשר יהיה לומר שצעדנו צעד גדול שייתן לנו מרווח נשימה לכמה שנים טובות?

ליאור אשכנזי: לאורי יש תוכנית סדורה.

ליאור אשכנזי: עברנו עליה אתמול שוב פעם.

ליאור אשכנזי: - - - בינו לבין המשתמשים ובינו לבין החברה לגבי תקלות משביתות.

ליאור אשכנזי: אני לא מכיר את המייל שיצא אתמול לדיינים.

ליאור אשכנזי: אני מאוד מופתע שחברה חיצונית רושמת את כל התקלות ולא נותנת את הפתרון.

ליאור אשכנזי: עדיף שלא תוציא את המייל ותשמור אותו לעצמה כי לא חסרים חסמים בתוך התהליך.

ליאור אשכנזי: לאורי יש תוכנית סדורה עם זמנים, עם תהליך כספי שאנחנו צריכים לצרף לתוך המערכת.

ליאור אשכנזי: לאורי יש ליווי של כלל האנשים במחשוב של מה שהוא צריך.

ליאור אשכנזי: כמו שהוא אמר בתחילת דבריו יש שיתוף פעולה עם מנמ"ר משרד המשפטים.

ליאור אשכנזי: לשמחתי הרבה, בעקבות ראש רשות התקשוב אנחנו מאוד מחוברים בינינו.

ליאור אשכנזי: אנחנו יודעים למצוא פתרונות אחד לשני.

ליאור אשכנזי: לצערי, הבעיה התקציבית מובילה את בתי-הדין ואת המשרדים הנוספים הקטנים לתקלות מרובות שבסופו של דבר נצטרך לתת להם פתרונות של פלסתרים ולא טיפול שורש.

יעקב אשר: הפלסטרים גם עולים כסף בסוף.

ליאור אשכנזי: בתי-הדין הרבניים צריכים טיפול שורש במערכת המחשוב שלהם.

יעקב אשר: מה סדר גודל של תוכנית החלומות שלכם מבחינה תקציבית?

יעקב אשר: זרוק מספר בגדול.

ליאור אשכנזי: אני אגלה ליושב-ראש.

ליאור אשכנזי: מחשוב המועצות הדתיות עלה כ-45 מיליון שקלים על 132 אתרים.

ליאור אשכנזי: אני מדבר על תחזוקת מערכת בסיסית של בתי-הדין הרבניים - - -

יעקב אשר: לא תחזוקה, שיפור המצב הקיים ולהגיע למה שאנחנו רוצים להגיע.

ליאור אשכנזי: 20 מיליון שקלים.

יעקב אשר: 20 מיליון שקלים כדי לעשות מהפכה בדבר הזה?

יעקב אשר: זה כמו לחלק קפסולה לכיתה אחת.

ליאור אשכנזי: אדוני היושב-ראש, לצערי אתה צודק.

ליאור אשכנזי: לצערנו הרב, אנחנו מרגישים את זה בתור מנהלים בכירים בשירות המדינה.

ליאור אשכנזי: חלוקת הכספים מתבצעת על-פי צרכי הממשלה.

ליאור אשכנזי: יש אנשים ומשרדי ממשלה שכנראה לא נמצאים בראש סדר העדיפויות הממשלתי.

ליאור אשכנזי: למרות שלשמחתנו הרבה הנציגות בכנסת של הגופים שאנחנו מייצגים אותם היא נציגות גדולה ורחבה.

ליאור אשכנזי: לצערי, אנחנו מרגישים את זה באופן יומיומי.

ליאור אשכנזי: אנחנו רואים את זה ברמה יומיומית בכלל המשרדים הקטנים, שהתקציב רעועה, שחיים על תקציב עודפים.

ליאור אשכנזי: אנחנו מרגישים את זה בהתנהלות שלנו באופן יומיומי.

ליאור אשכנזי: זה לאו דווקא בתי-הדין הרבניים אלא כלל המשרדים.

יעקב אשר: 20-25 מיליון למה זה מביא אותנו?

אורי אהרונסון: למערכת חדשה, רוחבית, פתרון כולל.

אורי אהרונסון: אנחנו הגשנו תוכנית כזאת לאגף התקציבים.

ליאור אשכנזי: אדוני היושב ראש, גם מערכת בית המשפט היא מערכת מיושנת שעבד עליה הקלח ומנסים לשדרג אותה המון שנים.

ליאור אשכנזי: אדוני היושב-ראש מכיר את זה.

ליאור אשכנזי: אנחנו נמצאים בשנת 2020.

ליאור אשכנזי: היום הקורונה שינתה את המפה הטכנולוגית של העולם.

ליאור אשכנזי: אני עכשיו יושב בבית שלי ומדבר איתכם בכנסת.

ליאור אשכנזי: הקורונה שינתה את העולם.

ליאור אשכנזי: אנחנו מבינים היום שהתהליכים הדיגיטליים הם התהליכים שהולכים להוביל את מדינת ישראל ובכלל את העולם.

ליאור אשכנזי: אנחנו רואים את ה-OECD ואנחנו רואים שהמהפכות הדיגיטליות בסופו של דבר מובילות את הממשלות להצלחות.

ליאור אשכנזי: במיוחד במערכת שיפוט של בית-הדין הרבני.

יעקב אשר: היא חוסכת המון כסף למדינה.

ליאור אשכנזי: עלות התחזוקה ועלות השינויים הם לא בשמים.

אורי אהרונסון: התקציב של בתי-הדין השנה היה 5 מיליון שקלים בקטע של המחשוב.

יעקב אשר: כל מי שהיה ראש עיר וכל מי שניהל מערכות יודע שיש תקציב שוטף, שזה אחזקה תחזוקה שוטפת וכדומה.

יעקב אשר: יש תקציב פיתוח שאתה עושה אותו פעם אחת ואז עלית 10 מדרגות ומפה והלאה אתה יכול להוריד גם את השוטף.

יעקב אשר: גם זה עולה כסף.

יעקב אשר: התיקונים עולים כסף, התקלות עולות כסף.

יעקב אשר: זה פלסתר שצריך להביא את החברה, היא עושה לך טובה, אתה מקבל חשבונית.

יעקב אשר: תאמין לי, אני יודע.

ליאור אשכנזי: להתקשר לספק בחו"ל, להתקשר ליצרן.

יעקב אשר: ודאי.

ליאור אשכנזי: להביא את היצרן שיתקן.

ליאור אשכנזי: הפלסתר יכול לעלות לפעמים כמה מאות אלפי שקלים.

יעקב אשר: תודה רבה.

יעקב אשר: תישאר איתנו כי אני רוצה לפנות לאוצר.

יעקב אשר: יש דיין שנמצא בזום.

יעקב אשר: הרב משה אמסלם, אני מבין שהוא נמצא בפגישות אחרות אז הוא ביקש לדבר.

משה אמסלם: תודה על רשות הדיבור.

משה אמסלם: ליוויתי את מערכת שיר"ה מיום היווסדה.

משה אמסלם: בית-הדין באשדוד היה הראשון שהשתמש במערכת.

משה אמסלם: לאחר מכן, גם כיושב-ראש נציגות הדיינים כמה שנים, השתתפתי באופן פעיל בוועדות וליווה את כל התהליך.

משה אמסלם: חשוב לי לומר שהקורונה היא זאת ששינתה את פני הדברים.

משה אמסלם: אני חייב לומר שנעשו מאמצים רבים ונעשים כל הזמן מאמצים רבים גם על-ידי מערכת המחשוב שלנו וגם על-ידי האנשים היקרים בדור ובטלדור, אבל הזעקה של משתמשי הקצה של בתי-הדין היא כבר שנים רבות.

משה אמסלם: אני חושב שכל מה שנדבר לא מתאר ולו במעט את מה שחווים הדיינים וכתוצאה מזה, כמובן כל אלה שזקוקים לשירותי בתי-הדין.

משה אמסלם: דיברו קודם על שלוש סביבות.

משה אמסלם: אנחנו מדברים בעיקר על הסביבה שלנו.

משה אמסלם: אני ודאי שמח ואני יודע שיש כל הזמן שיפור בנושא של ההנגשה לציבור.

משה אמסלם: אלה דברים שהם ברמה של החזון ודאי טובים והם הולכים ומשתפרים.

משה אמסלם: אבל להבנתי, יש איזה ניתוק מסוים, לפחות במה שקורה ביום יום בבתי-הדין ובבתי הדיינים.

משה אמסלם: היום, ברוך השם, יש דיינים מסורים שעובדים גם בבתי-הדין וגם בביתם כל היום ואפשר להגיד עד השעות הקטנות של הלילה וחווים תקלות ששום מערכת נורמטיבית לא יכולה להשלים איתה.

משה אמסלם: בהמשך למה שכבוד היושב-ראש מבין, אני חושב שזה באמת נכון לדבר על המקרו ולראות איך אנחנו יוצאים לדרך חדשה.

משה אמסלם: אגב, שיר"ה חדשה, כתוב שהיא תהיה שיר חדש.

משה אמסלם: כיוון שהיא נולדת יש חבלי לידה.

משה אמסלם: אגב, זה לא רק דיינים.

משה אמסלם: צריך פשוט שכבודו המכובד פשוט ירד לשטח ויישב באולם בית דין, או אפילו באולם של מזכיר בית דין או של עובדי בית דין כדי לראות מה המשמעות של תקלה, מה המשמעות של זה שמערכת לא עובדת או מה המשמעות של כרטיס של דיין שנחסם והוא לא יכול לעבוד.

משה אמסלם: מה המשמעות שבגלל שחתימה של דיין לא נקלטה, בעל פשוט עלה למטוס כי עיכוב היציאה לא בוצע בגלל תקלה במערכת המחשוב.

משה אמסלם: למזלנו, האישה כבר התגרשה ונותרה בעיה של רכוש.

משה אמסלם: לו יצוין שהיה מדובר בעגונה, היינו במקום אחר לחלוטין.

משה אמסלם: לכן אני חושב שהזעקה, או עצם זה שזה עלה כי פשוט הגיעו מים עד נפש.

משה אמסלם: אם נושא כזה עולה גם בהתכתבויות וגם בוועדת חוקה, חוק ומשפט, אני חושב שיש פה אמירה מאוד משמעותית שחייבים למצוא פתרון.

משה אמסלם: לא פתרון של טלאי על טלאי אלא פתרון משמעותי שיאפשר לדיינים שעושים מלאכת קודש לשרת את הציבור כולו בצורה מיטבית.

מרב מיכאלי: אני מושקעת בבתי-הדין הרבניים השקעה רבה.

מרב מיכאלי: זה מן הידועות, זה לא עניין חדש.

מרב מיכאלי: אבל אני רוצה להגיד שיש חוסר תום לב, מקומם ובלתי נסבל בעמדה של בתי-הדין הרבניים בדיון הזה.

מרב מיכאלי: זה שמצבה של מערכת המחשוב של בתי-הדין הרבניים, אני לא חולקת, זה מן הידועות.

מרב מיכאלי: אלא, שאת הכספים שבתי-הדין הרבניים קיבלו לצורך שיפור המערכת הזאת, הם השקיעו בדבר שאין להם בעצם סמכות ודין לעשות וזאת השקעה במאגר של חקירות יהדות ופרטי יהדות של צדדי ג'.

יעקב אשר: מה הקשר?

מרב מיכאלי: הקשר הוא שהלך הכסף, סליחה אדוני, עם כל הכבוד.

מרב מיכאלי: אם בתי-הדין רוצים להקים מאגר כזה זה דבר שאין להם סמכות מוסרית לעשות.

יעקב אשר: למיטב שיפוטך ההלכתי.

מרב מיכאלי: השאלה היא לא הלכתית.

מרב מיכאלי: אנחנו מדינה שמתנהלת לפי חוק.

מרב מיכאלי: בחוק אין להם סמכות.

יעקב אשר: אני לא יודע על מה את מדברת.

יעקב אשר: מה הקשר למחשוב?

מרב מיכאלי: אתה מפסיק אותי באמצע משפט וחבל.

מרב מיכאלי: אם היית מקשיב לי אז אולי היית מבין על מה אני מדברת.

מרב מיכאלי: קודם כל, צריך לעשות הבחנה שחשוב לעשות אותה בין הלכה לבין החוק.

מרב מיכאלי: לכולנו יכול שתהיה כבוד להלכה אולם היא איננה חוק מדינה.

מרב מיכאלי: מדינה דמוקרטית, מדינת ישראל, מתנהלת לפי חוק ולפי החוק אין לבתי-הדין הרבניים סמכות לעשות את המאגר הזה של בירור יהדות של צדדי ג'.

מרב מיכאלי: למרות זאת, הם עשו את זה, דבר שהוא פשוט אסור.

מרב מיכאלי: שנית, הם לקחו לצורך זה את הכסף שהיה אמור להיות מושקע בשיפור המערכת המחשובית שלהם.

מרב מיכאלי: אם בתי-הדין רוצים לעשות את המאגר הזה, יקבלו הסמכה ואח"כ יקבלו בשביל זה כסף.

מרב מיכאלי: שלא ייקחו את הכסף שהיה אמור לשרת את הציבור כי להגיש בקשה היום זה דבר מורכב ובעייתי.

מרב מיכאלי: בנוסף, צריך לעבוד על סנכרון של מערכת המחשוב של מזכירויות בתי-הדין עם מזכירויות בתי-המשפט בשביל יחידות הסיוע בחוק שהעברנו כאן, חוק הסדר התדיינויות במשפחה.

מרב מיכאלי: כך נצמצם את כמות הקניות הכפולות וקל יהיה יותר לנהל כל מקרה לגופו.

מרב מיכאלי: אני חושבת שבתי-הדין צריכים לתת דין וחשבון לקבל הכספים שהם כן קיבלו ולמה הם השתמשו בהם.

יעקב אשר: נשמע את התשובה שלהם אחר-כך.

יעקב אשר: עורך-הדין יוסי ויצמן, משנה לראש לשכת עורכי-הדין.

יוסף ויצמן: שלום לכולם, בוקר טוב.

יעקב אשר: ספר לנו מה אתם עוברים.

יוסף ויצמן: אנחנו עורכי-הדין זה ציבור גדול של עורכי-דין שעוסק בתחום והוא צריך לקבל שירות מבתי-הדין.

יוסף ויצמן: אני רוצה לומר שזה סיוט כל המערכת המחשובית.

יוסף ויצמן: זאת מערכת שנופלת ולא ניתן להתחבר.

יוסף ויצמן: יש בעיות חמורות.

יוסף ויצמן: אני יכול להגיד לכם שזה פוגע בכל אזרח במדינה שלא מסוגל לקבל את הפרוטוקול בזמן, לקבל את השירותים, לראות מה יש בתוך התיקים.

יוסף ויצמן: תשמעו טוב, ללכת להגיש בקשה דחופה לבית-הדין וצו הגנה בערב, צריך לחפש מזכיר בית דין שיסכים לענות לך.

יוסף ויצמן: בדרך-כלל זה לא קורה.

יוסף ויצמן: צריך להגיש בקשה ואולי זה יגיע לדיין.

יוסף ויצמן: תראו, במדינה מתוקנת לא יכולה לאפשר שלא תהיה מערכת מחשוב.

יוסף ויצמן: אני רוצה לומר שיש עוד מערכת מחשובית גדולה במדינה והיא בתי-המשפט.

יוסף ויצמן: המערכת עובדת תחת בית המשפט.

יוסף ויצמן: עם כל התקלות המערכת עובדת, זאת מערכת חזקה.

יוסף ויצמן: דקה אחרי הדיון אתה רואה את הפרוטוקול ומקבל אותו.

יוסף ויצמן: ניתן להגיש חומרים 24 שעות ביממה.

יוסף ויצמן: מדוע שזה לא יהיה כמו בכל מדינה מתוקנת בכל מערכת המשפט?

יוסף ויצמן: בתי-הדין הרבניים, המפקח על המקרקעין, כל הערכאות המשפטיות יהיו תחת אתר אחד.

יוסף ויצמן: כך גם נוכל למנוע תקלות של מועדי דיונים.

יוסף ויצמן: היום דיין בבית-הדין לא יודע מה הלו"ז של עורך-הדין שנמצא גם בבית המשפט.

יוסף ויצמן: הוא לא יודע אם לקבוע או לא לקבוע.

יוסף ויצמן: הוא לא יכול להסתכל בפרוטוקול של בית המשפט לראות אם זה אמיתי או לא, מה שנאמר באותו דיון.

יוסף ויצמן: צריכים שמערכת משפט אחת תהיה באותה מערכת.

יוסף ויצמן: שיהיה ניתן להגיש חומרים 24 שעות.

יוסף ויצמן: לא יעלה על הדעת שאזרחים צריכים להתחנן לקבל שירות.

יוסף ויצמן: צריך שתהיה אחידות גם לדיינים.

יוסף ויצמן: תשמעו טוב, הימים של הקורונה הוכיחו עד כמה מערכת המחשוב זאת לא פריבילגיה.

יוסף ויצמן: העולם עבר למערכת מרחוק.

יוסף ויצמן: שמעתי מישהו שדיבר לפניי שאמר שיש בעיות הלכתיות.

יוסף ויצמן: אין שום בעיה הלכתית ואין שום הבדל שבעולם אם אותה מזכירה מקבלת את הפנייה בבוקר לבית-הדין או שזה מגיע דרך המערכת.

יוסף ויצמן: אין שום דבר הלכתי בזה.

יוסף ויצמן: להיפך, הדבר ההלכתי זה עינוי דין, שלפעמים צריך להמתין 48 שעות לבקשה עד שזה מגיע לדיין.

יוסף ויצמן: כך אנשים יכולים להפסיד ולהגיע לעינוי דין.

יוסף ויצמן: לכן אני קורא בבקשה לעשות מערכת אחת לכל עולם המשפט.

יוסף ויצמן: המערכת של בית המשפט הוכיחה את עצמה וגם בתי-הדין צריכים להיות חלק מזה.

יוסף ויצמן: למה לפתח ולהשקיע כספים?

יוסף ויצמן: שמעתי עכשיו את חברת הכנסת מדברת על כספים שקיבלו.

יוסף ויצמן: אני לא יודע מה, אני לא מבין איך זה עובד.

יוסף ויצמן: אני לא מבין למה צריכים כספים.

יוסף ויצמן: יש כבר מערכת קיימת שעובדת, תחברו אותה לתוך מערכת בתי-הדין ותמנעו תקלות רבות.

יעקב אשר: אני ארצה לשמוע תגובות שלכם לעניין.

יעקב אשר: קודם, אני רוצה לשמוע את עודד פלוס, מנכ"ל המשרד.

יעקב אשר: שמענו את כל הצרכים והבעיות שיש.

יעקב אשר: הבנתי תוך כדי הדיון שהיתה ועדה בזמנו שאתה עומד בראשה ושהוקמה על-ידי הממשלה.

יעקב אשר: הוועדה הזאת בעצם דיברה על כמה וכמה פרמטרים שהקו השווה שבהם הוא בעצם השוואת הרמה הפיזית והמחשובית של בתי-הדין אל מול בתי-המשפט.

יעקב אשר: רציתי לדעת האם אנחנו יכולים להיתלות על אילן גבוה של הוועדה הזאת והאם היו מסקנות לגבי הנושא של המחשוב?

יעקב אשר: לאחר מכן אני גם אשאל אותך מה בכוונתנו לעשות בעניין הזה.

יעקב אשר: האם הוועדה הזאת סיימה?

יעקב אשר: האם יש לה המלצות?

יעקב אשר: האם הנושא חזר לדיון בממשלה?

 << דובר >> עודד פלוס: אני אומר מה שהיה.

 << דובר >> עודד פלוס: אכן הוקמה ועדה להשוואת תנאים – זאת ההיתה ההגדרה שלה – בין בתי-המשפט לבתי-הדין.

 << דובר >> עודד פלוס: בדיונים שאנחנו קיימנו הגענו למסקנה שההשוואה צריכה להיעשות לא מול בתי-המשפט באופן כללי אלא מול בתי-המשפט למשפחה, שזה למעשה סוג של ערכאה מקבילה.

 << דובר >> עודד פלוס: אני לא נכנס עכשיו לסמנטיקה אבל בגדול אלה אותם אנשים שמגיעים לבתי-הדין, הם מגיעים לבתי-המשפט למשפחה.

יעקב אשר: שם יש מערכת מעולה.

 << דובר >> עודד פלוס: עשינו בחינה של שורה ארוכה של נושאים שמתקיימים בשני המקומות.

 << דובר >> עודד פלוס: למשל, כמות שופטים, עוזרים משפטיים, מתמחים, פיזי, משמר בתי-המשפט וגם נדרשנו לסוגיה של מערכת המחשוב.

 << דובר >> עודד פלוס: בסופו של דבר, נקודת המוצא של דיוני הוועדה היתה שהמצב בבתי-המשפט יותר טוב מהמצב בבתי-הדין, למרות שהשירות שניתן על-ידי בתי-הדין הוא שירות טוב מאוד אפילו, אבל יש מקום להשוואה.

 << דובר >> עודד פלוס: הדוח הזה כולל שורה ארוכה של המלצות.

 << דובר >> עודד פלוס: ברגע שבאנו לחתום על הדוח, בגלל שהיו לזה היבטים תקציביים, כמו שקורה בלא מעט מקרים, לא כל חברי הוועדה – אני חושב שתבינו למי אני מתכוון – הסכימו לחתום על הדוח.

 << דובר >> עודד פלוס: קיבלתי החלטה לחתום על הדוח יחד עם האנשים שהיו מוכנים ולהתחיל ליישם אותו במסגרת סיכויים תקציביים.

 << דובר >> עודד פלוס: למשל, כשהתחלנו לקיים את הדיון לגבי תקציב 2020 והתחלנו להכין את עצמנו לדיונים במשאים ומתנים קואליציוניים, השתמשנו בדוח הזה כפלטפורמה להעלות את הדרישות.

 << דובר >> עודד פלוס: אמרנו שלא סתם אנחנו באים עם פנטזיות ודברים שבאים מהאוויר אלא קיימנו דיונים רציניים.

 << דובר >> עודד פלוס: הנה הדוח הזה מונח בפניכם ואנחנו רוצים להתחיל ליישם אותו.

 << דובר >> עודד פלוס: הבנו שאי-אפשר ליישם אותו ביום אחד אלא ליישם אותו בצורה הדרגתית.

 << דובר >> עודד פלוס: לא ידעתי על הדיון הזה וקשה לי להתייחס לסוגיית המחשוב באופן פרטני, אבל הנושא הזה הוא חלק מהדברים שצריך לשפר.

 << דובר >> עודד פלוס: שמעתי כאן את דברי עורך-הדין.

 << דובר >> עודד פלוס: בלי להיכנס למגבלות, על-כך תוכלו לשמוע מאנשי בית-הדין, ממנהל בתי-הדין שיותר בקיא ממני, אבל אין ספק שגם אנחנו היינו רוצים שהמערכת הקשר בין בעלי הדין לבתי-הדין תהיה הרבה יותר משוכללת.

 << דובר >> עודד פלוס: אפשר יהיה לעבוד בטכניקה של בתי-המשפט או בטכניקה מקבילה.

 << דובר >> עודד פלוס: מכל הדוברים שמעתי רק את עורך-הדין שדיבר.

 << דובר >> עודד פלוס: אני אתן דוגמה ממקום אחר.

 << דובר >> עודד פלוס: אחד הדברים שעלו זה הנושא של משמר בתי-המשפט.

 << דובר >> עודד פלוס: אמרנו שבמקום לייצר שני משמרות מקבילים, או שנשווה או שנצטרף לאותו מערך של השמירה בבתי-המשפט, מנגנון מאוד חזק ורציני.

 << דובר >> עודד פלוס: נתקלנו קצת בבעיות מהצד של הנהלת בתי-המשפט, למרות שהיה לנו שיתוף פעולה מלא בהמון דברים.

 << דובר >> עודד פלוס: הם שיתפו אותנו בנתונים.

 << דובר >> עודד פלוס: לכן אני לא יכול להגיד לכם ברמה הפרטנית, האם הרעיון הזה לייצר מערכת אחידה שכולם יוכלו להתחבר וכל מה שצריך זה לבחור את השדה המתאים כדי להגיע לבתי-הדין, אני לא התעמקתי בזה ואני לא יודע לתת תשובה על זה.

 << דובר >> עודד פלוס: אני לא יודע האם יש אפשרות כזאת, האם יש מגבלות כאלה ואחרות מצידנו או מצידם.

 << דובר >> עודד פלוס: אני לא רוצה להטעות ולהגיד דברים שאני לא יודע.

יעקב אשר: עודד, מהדיון הזה למדתי על הוועדה ואני אכניס את זה גם לסיכום.

יעקב אשר: אני אעשה דיון כאן בוועדה על הנושא הזה של מסקנות הוועדה שלכם שעדיין לא פורסמו.

יעקב אשר: מי היה נציג האוצר בוועדה הזאת?

 << דובר >> עודד פלוס: אני זוכר, נציג אגף תקציבים יובל טלר.

 << דובר >> עודד פלוס: היום הוא כבר לא מתפקיד אבל אז הוא רכז שיכון ודת.

יעקב אשר: נמצא איתנו נציג האוצר ותכף נעלה אותו לזום.

 << דובר >> עודד פלוס: יפתח פחות מכיר את זה כי זה לא היה בתקופתו.

יעקב אשר: הוא לא מכיר את הוועדה.

יעקב אשר: אני שואל שאלה אחת.

יעקב אשר: מעבר למסקנות הוועדה, שיכול להיות שאני אבקש לעשות על זה דיון רחב יותר, בכל זאת, זאת החלטת ממשלה.

 << דובר >> עודד פלוס: אני חושב שזה כדאי.

 << דובר >> עודד פלוס: יש שם שורה ארוכה של נושאים.

 << דובר >> עודד פלוס: מדברים על מערכת משפטית לגיטימית שמשתמשים בה הרבה.

 << דובר >> עודד פלוס: אין שום סיבה שבן אדם ירגיש שהוא עובר ממערכת אחת לשנייה ויש איזו ירידה.

יעקב אשר: אתה יודע כמה נאומים חוצבי אש של חברי כנסת כאלה ואחרים כאן ובמליאה, שמדברים על זה שבתי-הדין זה מקום מייאש, מדכא, שהדיינים לא מספיק מסבירי פנים?

יעקב אשר: כל ההשמצות שבעולם אנחנו שומעים על זה כשאנחנו יודעים שבדרך-כלל מה שמפריע להם זה יותר הבסיס ההלכתי ולא הדברים האחרים.

יעקב אשר: כדאי שלא יטעו ושיפסיקו עם הצביעות הזאת פעם אחת ולתמיד.

יעקב אשר: צריך להשוות בחלקים הפיזיים, בחלקים הטכניים ובחלקים של מהות.

יעקב אשר: דיברו קודם הדיינים, זה מהות.

יעקב אשר: בסוף מדובר באישה עגונה שאם הטופס או הצו מגיע בזמן, הכול נראה אחרת לגמרי.

יעקב אשר: לכן אני חושב שחובתנו לעשות את זה.

יעקב אשר: אני מתכוון לעמוד על זה הלאה.

יעקב אשר: כרגע אנחנו דנים רק על נושא המחשוב אבל אני כבר מודיע ואני אבקש ממנהל הוועדה להזכיר לי, שנעשה דיון על מסקנות הוועדה שלא פורסמו עוד.

יעקב אשר: אני חלק מהקואליציה וכל היום מאשימים אותי כי אני חלק מהקואליציה.

יעקב אשר: הגיע הזמן שאני אגן על הממשלה.

יעקב אשר: הממשלה החליטה לעשות ועדה, החליטה לעשות שינוי והפקידים לא מוציאים את זה לפועל.

יעקב אשר: צריך לבדוק מה קורה שם.

יעקב אשר: בתוך הדברים האלה יהיה גם נושא המחשוב.

יעקב אשר: שאלה אחרונה לי אליך.

יעקב אשר: האמת שליאור ענה לי על זה.

יעקב אשר: אני חושב שצריך לתת עדיפות גדולה כרגע לשדרוג מערכת המחשוב.

יעקב אשר: השדרוג הזה הוא חד פעמי.

יעקב אשר: הוא הוצאה של פיתוח.

יעקב אשר: מי כמוך יודע.

יעקב אשר: היית יועץ משפטי בעיריות ואתה יודע שיש תקציב שוטף ויש תקציב פיתוח.

יעקב אשר: תקציב פיתוח שמשתמשים בו נכון הוא חוסך המון בשוטף אחר-כך, בתקלות ובבעיות.

יעקב אשר: אני רוצה לדעת ולכוון איתכם יחד.

יעקב אשר: הבנתי שכדי להעלות את המערכת בכמה דרגות ולהגיע למצב די אופטימלי לתקופה הזאת, זה לא יותר מכ-20 מיליון שקלים כדי לעשות כמעט את כל החלומות שלהם נכון לרגע זה בנושא המחשוב.

יעקב אשר: אלא אם כן יש לך איזה מגירה סודית, אני אשמח אם תפתור לנו את הבעיה.

יעקב אשר: אם לא, תכף נפנה ליפתח כדי לשמוע ממנו איך פותרים את הדבר הזה.

 << דובר >> עודד פלוס: חבר הכנסת אשר, אני רוצה שתי נקודות להתייחסות ואני גם אשיב על השאלה שלך.

 << דובר >> עודד פלוס: אני רוצה לספר לכם קוריוז.

 << דובר >> עודד פלוס: כשקיימנו את הוועדה מצאנו לנכון והיה ראוי שנזמין את כל האנשים הרלוונטיים.

 << דובר >> עודד פלוס: הזמנו את נציגי לשכת עורכי-הדין.

 << דובר >> עודד פלוס: הגיעו לשם שני עורכי-דין מהשורה הראשונה מהעולם של דיני משפחה.

 << דובר >> עודד פלוס: אני לא אנקוב בשמם כדי לא לעשות להם פרסומת.

 << דובר >> עודד פלוס: ביקשנו מהם לספר מה קורה בבתי-הדין ושישוו את זה לבתי-הדין לענייני משפחה.

 << דובר >> עודד פלוס: התשובה שקיבלנו, שמערכת בתי-הדין, למרות כל הקשיים ולמרות כל הדברים הקשים, מתנהלת טוב יותר מאשר מערכת בתי-המשפט.

 << דובר >> עודד פלוס: אנשים מבלי הדין שישבו לצידי זזו בכיסא בחוסר נוחות כי הם לא הוזמנו לזה, הם היו צריכים להגיד כמה גרוע.

 << דובר >> עודד פלוס: זה לגבי נושא של בתי-הדין.

 << דובר >> עודד פלוס: אני חושב ששווה לנצל את הוועדה המכובדת שלך ואת הניסיון שלך כיושב-ראש, באמת להעלות את הנושא של בתי-הדין על ראש שמחתה של הוועדה.

 << דובר >> עודד פלוס: לגבי הנושא של המחשוב, המגרה שמתחתיי ריקה אבל אני חושב שליאור יכול לספר לכם איזה צעדים עשה המשרד לשירותי דת בכל הענפים שלו בכל מה שקשור למערכת מחשוב.

יעקב אשר: הוא סיפר ואנחנו מודעים.

 << דובר >> עודד פלוס: לא מול מה שהיינו בעבר אלא בהשוואה מול כל משרדי הממשלה.

 << דובר >> עודד פלוס: אני מדבר גם על המשרד לשירותי דת וגם על הרבנות הראשית.

 << דובר >> עודד פלוס: אין ספק שבתי-הדין לא צריכים להיות צעד אחד מאחורינו אלא אולי צעד אחד לפנינו.

 << דובר >> עודד פלוס: בכל זאת, זאת מערכת שעומדת בחזית.

 << דובר >> עודד פלוס: השקיפות היא חלק ממערכת משפטית.

 << דובר >> עודד פלוס: אנשים צריכים לקבל את האמון שלהם במערכת המשפטית וחלק מהעניין זה מערכת מחשוב נגישה.

 << דובר >> עודד פלוס: אנחנו רואים בקורונה כהזדמנות.

 << דובר >> עודד פלוס: אחד הדברים שנכנסים בגדר ההזדמנות הזאת זאת באמת ההנגשה הפשוטה של השירותים ושלא צריך בכל דבר להגיע פיזית למשרדים ולחכות בתור אלא אפשר לעשות דברים מרחוק.

 << דובר >> עודד פלוס: אני מתחבר לכל מהלך כזה.

 << דובר >> עודד פלוס: כמובן שדרוש כסף ואנחנו נשמח לתמחר את זה ולראות במה מדובר.

 << דובר >> עודד פלוס: כשתקבעו דיון נוסף נבוא עם מספרים.

 << דובר >> עודד פלוס: אם האוצר יהיה איתנו, אז בכלל זאת תהיה חגיגה גדולה.

יעקב אשר: יפתח עשהאל.

יפתח עשהאל: תודה אדוני היושב-ראש, אדוני המנכ"ל.

יפתח עשהאל: המדינה ראתה לנכון ומבינה את החשיבות של הנגשת המערכות ושיפור המצב בבתי-הדין בנושא המקוון.

יעקב אשר: עד כאן נשמע מצוין.

יפתח עשהאל: הוקצה לזה כלל התקציב.

יפתח עשהאל: התקציב הוקצה במלואו בתקציב 2019 והיום אין חסם תקציבי לפיתוח המערכת.

יפתח עשהאל: היו סיכומים תקציביים שהתבצעו ב-2018 לתקציב 2019 והוחלט באמת על תקציב גדול לפיתוח המערכת והנגשת בתי-הדין.

יפתח עשהאל: היום אנחנו יודעים שבאמת התעכב המכרז לאור בעיות כאלה ואחרות שלא תלויות בנו ובתי-הדין יודעים לפרט על זה.

יעקב אשר: מה ההערכה התקציבית?

יפתח עשהאל: אין חסם תקציבי היום.

יעקב אשר: מה ההערכה התקציבית?

יעקב אשר: על איזו תוכנית אתה מדבר?

יפתח עשהאל: אני מדבר על הסיכומים התקציביים עם - - -

יעקב אשר: אנחנו יודעים איך מגיעים לסיכומים תקציביים.

יפתח עשהאל: סביבות התקציב שהוקצה לנושא הזה היה 10 מיליון.

יעקב אשר: חוץ מהשוטף?

יפתח עשהאל: זה ניתן גם וגם.

יפתח עשהאל: אני לא מכיר את פרטי ההסכם ואת פרטי המערכת שהוסכם עליה אז אבל זה ענה על כלל הדרישות של בתי-הדין וזה בא להסכמה לפיתוח המערכת כפי שבתי-הדין ראו לנכון באותם דיונים.

יפתח עשהאל: הם שמו את כל הדרישות.

יפתח עשהאל: הדרישות מולאו ותוקצבו במלואן.

יעקב אשר: חכה איתנו רגע בזום.

יעקב אשר: הכול טוב.

אורי אהרונסון: צריך לזכור שני דברים.

אורי אהרונסון: הראיתי את השקף של החסמים.

אורי אהרונסון: החסמים היו יציאה למכרזים בזמן.

אורי אהרונסון: ככל שאנחנו מרחיקים את הזמן זה לא רלוונטי.

אורי אהרונסון: הכספים בעצם לא הגיעו.

אורי אהרונסון: העודפים נמצאים בכל ההנחיות.

יפתח עשהאל: יש פה שתי סוגיות.

יפתח עשהאל: יש אגף תקציבים ויש אגף החשב הכללי.

יפתח עשהאל: אגף החשב הכללי אומר איך להוציא את הכסף ואנחנו תקועים בינם.

יעקב אשר: יש פה מישהו מהחשב הכללי?

משה גורט: כבוד היושב ראש, אני אסביר משהו.

משה גורט: פעם אחרונה שדיברו על תקציב היה ב-2018.

משה גורט: במרץ 2018 אושר התקציב וזאת היתה הפעם האחרונה שדיברו על התוכנית.

יעקב אשר: תוכנית העבודה, כמו שהוא אומר, עם אקדח על הרקע.

משה גורט: אנחנו מדברים על לפני שנתיים וחצי.

משה גורט: בשנת 2020 לא היה תקציב וקיבלו 5 מיליון.

משה גורט: בשנת 2019 חלק מתהליך העבודה הוא להוציא הזמנות.

משה גורט: יצאו הזמנות ב-2019, עדיין לא יצא הכסף.

משה גורט: המכרז לא יצא.

משה גורט: בשנת 2020 קיבלנו תקציב של 5 מיליון עבור המחשוב, שחלקו שולם עבור הוצאות על 2019 וחלקו לא נשאר, לא נשאר כלום.

יעקב אשר: מול מי אתם עובדים בחשב הכללי?

קריאה: יובל רז.

יעקב אשר: מנהל הוועדה, תנסה להשיג אותו.

יפתח עשהאל: יובל עזב.

יפתח עשהאל: מחליף אותו יוסי שטראוס, כפי שהבנתי.

יעקב אשר: יפתח, כמה זמן אתה אתה בתפקיד של רפרנט דתות בעניין הזה?

יעקב אשר: האם אתה מכיר את הצרכים?

יעקב אשר: לבוא ולצטט את סיכומי הדיונים שהיו ב-2018.

יעקב אשר: אני לא כלכלן אבל אני יודע שיש דברים שעולים הרבה כסף בשוטף בגלל שאני מנסה לחסוך כסף, פעם אחת כדי לשדרג את המערכת והיא יכולה לנוע אחר-כך ביעילות ובזריזות ולחסום הרבה כסף גם לשוטף וגם לחסוך סבל לאנשים.

יעקב אשר: אני בטוח שאתם באוצר רואים לנגד עיניכם את משתמשי הקצה, אם זה בעלי הדין ואם זה עורכי-הדין.

יעקב אשר: האם אתה מכיר?

יעקב אשר: האם ישבתם לאחרונה לנסות ולבדוק מה הצורך בהשקעה כרגע בפיתוח?

יעקב אשר: לפי דברי הדוברים פה וגם לפי דברי האחראי על טכנולוגיה במשרד הדתות, מדובר על תקציב של לא יותר מ-20 מיליון שקל שבו בעצם נקפיץ את המערכת בכמה דרגות.

יעקב אשר: זה בהחלט עשוי לעזור גם בשוטף אבל בוודאי לתת שירות יותר טוב.

יעקב אשר: האם הדבר הזה נמצא בכלל על השולחן שלכם?

יפתח עשהאל: הוא נמצא על השולחן כי הוא בעצם התחיל להיות בדיוני התקציב.

יפתח עשהאל: התקציב הוקצה.

יפתח עשהאל: אנחנו כרגע בקשר שוטף עם בתי-הדין כדי להבין מתי יצליחו להוציא את המכרז.

יפתח עשהאל: חשוב להבין שהכסף נמצא, אין פה חסם תקציבי.

יעקב אשר: אבל זאת לא הבעיה שלהם להוציא את המכרז.

יפתח עשהאל: עצם זה שיש התחייבות, כמו שציינו פה בתי-הדין, זה בזכות שיש את הכסף שהוקצה.

יפתח עשהאל: כרגע הבעיה היא ביציאה למכרז ושימוש בכסף.

יעקב אשר: 10 מיליון שקלים כרגע לשלב הזה, יכולים לעזור לכם?

יעקב אשר: הוא אומר שהכסף קיים.

משה גורט: הכסף לא נמצא, הוא ידייק את הדברים שלו.

משה גורט: בשנה שאין תקציב יש לנו כמות כסף מוגבלת.

יעקב אשר: את זה אני יודע.

יעקב אשר: כשהוא אומר שהכסף הוקצה - - -

משה גורט: הוא לא הוקצה.

משה גורט: אי-אפשר להוציא היום שקל אחד יותר ממה שקיבלנו בהתחלת שנת 2020.

משה גורט: מה שקיבלנו בהתחלת שנת 2020 היה בסביבות 180 מיליון.

משה גורט: בזכותו הברוכה והפעילות הנמרצת של מנכ"ל בתי-הדין יחד עם יושב-ראש ועדת הכספים, הרב גפני, החשכ"ל העביר עוד 10 מיליון שקלים לפעילות הכוללת של בתי-הדין.

אורי אהרונסון: 5.4 למחזור.

משה גורט: 5.4 מיליון שקלים זה הכסף המזומן שיש אך ורק לנושא המחשב.

יעקב אשר: הוא בעצם לעניין של השדרוג.

משה גורט: לתחזוקה השוטפת.

יעקב אשר: הוא רק לתחזוקה שוטפת ולא לשדרוג.

משה גורט: יושב החשב אצלנו במשרד ואומר שאין לנו כסף ושאנחנו נמצאים באוברדרפט וחייבים למצוא את המקומות שבהם אפשר לחתוך.

משה גורט: לבתי-הדין אין היום איפה לחתוך.

משה גורט: אין היום לבתי-הדין איפה לחתוך.

משה גורט: האמרה שהוא אומר שיש כסף, זה בבלון, בענן.

משה גורט: אנחנו לא בענן, אנחנו צריכים להוציא את הכסף הזה היום, לא אתמול ולא שלשום.

יפתח עשהאל: חשוב לי להבהיר פה.

יפתח עשהאל: הכסף קיים.

יפתח עשהאל: יתכן שיש בעיות מול החשב הכללי להוצאה שלו.

יפתח עשהאל: זאת אומרת, בתקנות המחשוב היום מעבר ל-5.4 שצוין בוועדה, יש עוד למעלה מ-12 מיליון שהועברו לצורך זה בעודפים למשרד.

יפתח עשהאל: יתכן שיש בעיות מול החשב הכללי שלא בסמכותנו.

יפתח עשהאל: אנחנו מקצים את הכסף, מעוניינים בפעילות הזאת, מעוניינים בהנגשה.

יפתח עשהאל: לכן מדינת ישראל בחוק יסודות התקציב מ-2019 העבירה את הסכום.

אורי אהרונסון: חוזרים לשקף המפורסם.

אורי אהרונסון: בעצם יש פה פרשנות שונה בין אגף תקציבים לחשב הכללי.

יעקב אשר: רגע.

יעקב אשר: אומר פה אגף תקציבים שה-12 מיליון שקלים האלה קיימים מבחינתו.

יעקב אשר: אתה לא יכול להוציא אותם כי אין לך אישור מהחשב הכללי.

יעקב אשר: לו יצויר שהיום אתה נפגש איתם וסגרתם את העסק.

יעקב אשר: יש לנו 12 מיליון לשלב א'?

אורי אהרונסון: ודאי.

אורי אהרונסון: לשלב א' זה ודאי יעזור.

יעקב אשר: אז אפשר להתחיל את התוכנית?

אורי אהרונסון: אי-אפשר.

קריאה: לדייק, לא ממש אי-אפשר.

קריאה: זה באמת נמצא בעודפים אבל לפי ההוראות של החשכ"ל, לא ניתן להתחייב על העודפים בשנת 2020 אלא אך ורק בשנת 2021.

קריאה: זאת אומרת, שאנחנו מדברים על זה שאורי יוכל להתחיל את הפעילות שלו אך ורק בינואר.

אורי אהרונסון: גם אז לא.

אורי אהרונסון: אנחנו צופים שוב שנה שלא יהיה תקציב ושוב יהיו עודפים.

יעקב אשר: מצאו פתרונות לדבר הזה.

משה גרוט: צריך שיהיו פתרונות והגענו ל-5 מיליון בסוף שנה.

יעקב אשר: כן, אבל מצאו פתרונות.

יעקב אשר: יש פה שתי בעיות.

יעקב אשר: יש כאן שני חסמים ושניהם חונים על מפתנו של החשכ"ל.

יעקב אשר: אחד, זה החסמים למכרזים בהוראות המיוחדות שלהם כדי למנוע שחלילה לא יגנבו את הכספים.

יעקב אשר: מרוב רצון כזה משתקים את המערכות האלה.

יעקב אשר: זה חסם מסוג אחד ולא מתמודדים איתו ובינתיים די הרמתם ידיים.

יעקב אשר: החסם השני הוא כרגע זמני בגלל בעיות התקציב.

יעקב אשר: אני מתאר לעצמי שאם יהיו לנו את כל האישורים מהחשכ"ל לצאת לדרך וזאת תהיה הבעיה, נמצא איזה פתרון.

יעקב אשר: אני בטוח שהרב גפני בוועדת הכספים יידע לחלץ את הפקק הזה.

יעקב אשר: כרגע אנחנו תקועים בפקק קודם.

משה גרוט: אני אעדכן את היושב-ראש.

משה גרוט: היתה ועדה לגבי הנושא של המכרז.

משה גרוט: המכרז כבר אושר וכבר נבחרו הזוכים.

משה גרוט: זאת אומרת, אנחנו כבר נמצאים לפני ההכרזה.

קריאה: אחד המכרזים.

יעקב אשר: אתה יודע שאחד תלוי בשני.

אורי אהרונסון: אנחנו נצטרך תוכנית כוללת.

אורי אהרונסון: אם נצא באחד אז אנחנו מכניסים את עצמנו לעוד בעיה.

יעקב אשר: תקשיב, זה שאתה רוצה לספר לי שהכול טוב זה בסדר.

משגר: ממש לא.

יעקב אשר: במערכות האלה אתה לא עובד בטור.

יעקב אשר: אתה יכול לעבוד בטור אבל אתה חייב בסופו של דבר לעבוד באיזו תוכנית.

יעקב אשר: נגיד שאתה לא הולך על כל התוכנית במכה אחת ואתה מצמצם אותה לשני חלקים.

יעקב אשר: אתה יודע שפתרת כמה בעיות רוחביות.

יעקב אשר: מחשוב זה לא משהו שפתרת דבר אחד.

יעקב אשר: אתה יכול אבל זה לא ייראה טוב.

יעקב אשר: אתם צריכים לשאוף לכך שכל המכרזים ישוחררו ושהעסק יעבוד בסנכרון.

יעקב אשר: אני רואה את תנודות הראש החיוביות של המנמ"ר ואני שמח שאני לא מנמ"ר אבל לפחות אני מבין מה שאני אומר.

יעקב אשר: אתם צריכים לגרום לכך שהתוכנית תבוא כמה שיותר במלואה.

יעקב אשר: בוא נאמר, אפילו אם היא תחולק לשני חלקים אפשר יהיה לעשות את זה.

יעקב אשר: חבל שאין לנו את נציג החשכ"ל, אנחנו עובדים על זה עכשיו ונקווה שהוא יידע להגיד לנו.

יעקב אשר: מבחינת אגף תקציבים כרגע מיצינו.

יעקב אשר: אגף התקציבים, אני בכל זאת מייעץ לך.

יעקב אשר: אחרי שאדם שנים עובר תפקידים הוא שואל איפה הטבעתי חותם ואיפה עשיתי דבר מיוחד?

יעקב אשר: כשיתחילו להשתחרר בעיות המכרזים ובעיות הרגולציה בחשבות, אני חושב שאגף תקציבים יצטרך לשים עוד קצת כדי להשלים את התוכנית המלאה שהיא בערך סביב ה-18-20 מיליון, כדי באמת להשלים את הצעד הזה.

יעקב אשר: הצעד הזה הוא חשוב, הוא הנגשה של בתי-הדין.

יעקב אשר: זה צעד עם פן אנושי אבל גם עם פן כלכלי מכמה היבטים.

יעקב אשר: יפתח, כרגע תודה רבה ועוד ניפגש בצומת בעניינים האלה.

יעקב אשר: הרב כהנא, בבקשה.

 << דובר >> מאיר כהנא: בגלל שראינו את כל הפקקים התקציביים, החוקיים והמקצועיים פנינו אל השר אביטן כדי לבקש את המעורבות שלו בפתרון הבעיה.

 << דובר >> מאיר כהנא: ראינו את המקצועיות של ליאור אשכנזי ואת העמדה הנחרצת של מנכ"ל המשרד מר עודד פלוס.

 << דובר >> מאיר כהנא: אני חושב שאם הם ימשיכו להישאר על זה, זה יהיה מאוד חשוב.

יעקב אשר: זה התפקיד שלנו לגרום לכך שזה יקרה.

יעקב אשר: צבי קלר, טוען רבני, בבקשה.

צבי קלר: תודה רבה לכם.

צבי קלר: הנושא החשוב זה הנושא שהעלה עורך-הדין יוסי ויצמן.

צבי קלר: הנושא הזה נמצא אצלכם למעלה מארבעה חודשים.

צבי קלר: בית המשפט ניצל את התקופה של הקורונה בשביל לשדרג את בית המשפט כדי שיוכלו לפתוח תיקים מרחוק.

צבי קלר: בארבעה החודשים האחרונים ניתן לפתוח תיקים מרחוק.

צבי קלר: הדבר הזה יוצר חוסר סימטריה במרוץ הסמכויות.

צבי קלר: זאת אומרת, עורך-דין יושב במשרד שלו ופותח דרך נט המשפט את התיקים.

צבי קלר: בבית-הדין הכול נעשה באופן ידני.

צבי קלר: כלומר, אם תרצה, תשלח פקס.

צבי קלר: הפקידים יחזרו אליך ואם הם מכירים אותך הם יקחו ממך כרטיס אשראי ויפתחו את התיק.

צבי קלר: זה דבר שיוצר פער גדול במרוץ הסמכויות וגורם נזק לטוענים הרבנים ולאלה שרוצים להתדיין בבתי-הדין.

צבי קלר: הועלה פה פתרון פרקטי ואני לא יודע למה רוב המשקל לא נמצא עליו וזה להצטרף לבית המשפט.

צבי קלר: עם כל הכסף שהשיגו אם זה 10 מיליון או 20 מיליון או התקציב שקיים עכשיו, אפשר להגיד שרוצים להצטרף.

צבי קלר: בדיוק כמו שבית המשפט ובית-הדין לעבודה נמצאים יחד תחת אותה מערכת, גם בית-הדין צריך להיות תחת אותה מערכת.

צבי קלר: למערכת יש תועלות אין סוף.

צבי קלר: אני לא רוצה להטריד בכל ההיבטים הטכניים אבל המערכת של בית המשפט היא מערכת שפועלת יחסית מאוד טוב ואין שום מניעה שבית-הדין ייכנס אליה גם.

צבי קלר: אמנם העלו שקשה להם להכניס אותנו בנושא ההשוואה למשמר בתי-המשפט אבל בנושא הזה זה דבר שיקדם.

צבי קלר: על זה צריך לשים את הדגש וזה יקדם את בית-הדין.

צבי קלר: לעשות אותם שווה בין שווים ולא להגדיר אותם כרבנות אלא כמערכת משפטית שווה בין שווים יחד עם בתי-המשפט.

צבי קלר: יישב עורך-דין במשרדו, תהיו לו רובריקה אחת לגשת לבין הדין ורובריקה שנייה לבית המשפט.

צבי קלר: יפתח את התיקים בדרך שלהם כך שאפשר לשלם אגרה מרחוק ובכך התיק נפתח ללא צורך במגע יד אדם.

יעקב אשר: תודה, הדברים הובנו.

יעקב אשר: עורך-דין אלעד קפלן מארגון "עיתים".

אלעד קפלן: תודה רבה על הדיון.

אלעד קפלן: יש חשיבות רבה לשפר את השירות שניתן לציבור באמצעות הגישה למערכת הממוחשבת של בתי-הדין ואני מברך על הדיון הזה ועל עובדי הציבור שדיברו כאן על הנגשת המערכת.

אלעד קפלן: אבל, לפני שמוסיפים תקציבים חובה לבדוק לאן הלך הכסף עד כה.

אלעד קפלן: עבור מה מקצים את המשאבים שמושקעים במערכת הממחשבת הזאת והאם הכול נועד לשרת בפועל את הציבור?

אלעד קפלן: בשנתיים האחרונות נעשתה עבודה על מערכת המחשוב במטרה לאסוף ולאגור מידע על קרובי משפחה של אנשים שעניינם נדון בבתי-הדין הרבניים על צדדי ג'.

יעקב אשר: אמרה את זה קודם חברת הכנסת מיכאלי.

אלעד קפלן: לצערי, זאת לא תאוריית קונספירציה.

אלעד קפלן: הדברים האלה נכתבו בתיקון שנעשה לסעיף 12א' להנחיות בירור יהדות וגם לתשובות של בתי-הדין הרבניים לבג"ץ.

אלעד קפלן: בצורה הזאת המערכת משמשת לא להקלה על הנטל הבירוקרטיה, כפי שעלה כאן בדיון, אלא כדי לבלוש אחר אזרחי ישראל.

אלעד קפלן: העניין הזה יעלה שוב לדיון בבג"ץ בחודש הבא.

אלעד קפלן: צריך לציין שהמדיניות הזאת עומדת בניגוד גם למסורת ולהלכה היהודית.

אלעד קפלן: האם לשם הלך הכסף?

אלעד קפלן: כיצד אפשר להבטיח שייעשה שימוש ראוי בכל תקציב נוסף שיהיה?

אלעד קפלן: אני רוצה לבקש מהוועדה גם לדאוג להנגשה של המערכת אבל לוודא שהתקציב והמשאבים האלה מוקצים בשקיפות מלאה תוך קביעת אמות מידה ברורות כדי לדאוג לכך שכל תקציב שניתן ילך לא לפגיעה בזכויותיו הבסיסיות או לאיסוף מידע ובילוש אחר אזרחי ישראל אלא באמת לשיפור והנגשה של השירות החשוב שניתן לציבור.

יעקב אשר: ד"ר כוכב אלקיים לוי, בבקשה.

כוכב אלקיים לוי: תודה רבה.

כוכב אלקיים לוי: אני גם מודה על הדיון הזה היום.

כוכב אלקיים לוי: אני מצטרפת למה שכבר נאמר.

כוכב אלקיים לוי: אני מטעם מרכז רקמן מהפקולטה למשפטים באוניברסיטת בר-אילן.

כוכב אלקיים לוי: כמו עורכי-דין אחרים שדיברו כאן אנחנו מתמחים בדיני משפחה ובייצוג של נשים בכל הערכאות, אם זה בבית-הדין הרבני ובין בבתי-המשפט לענייני משפחה.

כוכב אלקיים לוי: מבחינת שיפור מערכות המחשוב וההנגשה, ישנם שני דברים.

כוכב אלקיים לוי: אחד, חשיבות ההצטרפות של בית-הדין למערכת נט המשפט כדי לאפשר סנכרון של ההחלטות.

כוכב אלקיים לוי: בעינינו, שתי מערכות נפרדות יוצרות בעיות בייצוג.

כוכב אלקיים לוי: למשל, כשערכאה אחת לא מודעת למה שקורה בערכאה השנייה, בבית-הדין לא מודעים להחלטות בבית המשפט לענייני משפחה ולהיפך.

כוכב אלקיים לוי: יש פה גם עניין של עלויות אחזקה של שתי מערכות נפרדות, כמו שציינו.

כוכב אלקיים לוי: בהקשר זה אנחנו רוצים לציין שמערכת בתי-הדין לעבודה כבר עשתה את המעבר הזה וראוי מבחינתנו שייעשה כך גם מבחינת בית-הדין הרבני.

כוכב אלקיים לוי: למעשה היום אין סנכרון בין שתי המערכות.

כוכב אלקיים לוי: דבר חשוב שחשוב לנו להדגיש הוא הנושא של הגשת מסמכים בצורה מקוונת.

כוכב אלקיים לוי: עורכי-הדין גם מדגישים שזה עניין אקוטי.

כוכב אלקיים לוי: ההגשה היום נעשית באמצעות מייל.

כוכב אלקיים לוי: אפשר גם בפקס אבל באופן כללי יכול לקחת שלושה ימים עד שהמזכיר מנתב את כתב בית-הדין לתיק.

כוכב אלקיים לוי: במקרים של בקשות דחופות יש בזה בעיה.

כוכב אלקיים לוי: אלה שני הדברים שחשוב לנו להדגיש.

יעקב אשר: את בעצם מצטרפת לאותו כיוון שהעלינו כאן.

יעקב אשר: אגב, לא קיבלנו תשובה.

יעקב אשר: למה באמת לא היה נכון יותר, תוך הפרדת רשויות מלאה, להשתמש באותה מערכת.

אורי אהרונסון: בהתחלה היתה מערכת שיר ואח"כ מערכת שיר"ה.

יעקב אשר: היום יש את הנט.

יעקב אשר: למה שלא תלך עליו?

אורי אהרונסון: היום אנחנו בודקים גם את החלופה הזאת עם משרד המשפטים.

אורי אהרונסון: זה גם לא פשוט כי גם זאת מערכת מאוד ותיקה וישנה.

אורי אהרונסון: אמנם עשו בה הרבה שיפורים אבל זאת לא מערכת שמלכתחילה מפותחת.

אורי אהרונסון: אנחנו מחפשים את הפתרון הטוב ביותר.

יעקב אשר: לפני שתפתרו את כל בעיות הרגולציה אתם צריכים להגיד סופית מה אתם רוצים.

יעקב אשר: אחרי שעשיתם את המשקל של - - -

אורי אהרונסון: יש לבתי-הדין הרבניים תוכנית.

אורי אהרונסון: אילו היו מאפשרים את העניין היינו כבר יוצאים לדרך מול הספקים ומול המאגר והיינו מתקדמים.

אורי אהרונסון: במקביל אני עושה את הבדיקה כיוון שלא יצאנו לדרך.

אורי אהרונסון: אם היינו יוצאים לדרך, יש לנו תוכנית מדויקת למה אנחנו רוצים להגיע ואיפה אנחנו נמצאים.

אורי אהרונסון: נוצר פה מצב מצחיק.

אורי אהרונסון: בתי-הדין הרבניים נמצאים במערך טכנולוגי - - -

יעקב אשר: התוכנית כוללת?

אורי אהרונסון: כן.

יעקב אשר: אפשר לראות אותה?

יעקב אשר: אפשר יהיה להציג אותה?

אורי אהרונסון: אפשר לראות אותה.

אורי אהרונסון: היא הוצגה לתקשוב ממשלתי.

אורי אהרונסון: הרי בעקבותיה אישרו את המערך הזה.

יעקב אשר: משרד הדתות מכיר אותה?

יעקב אשר: נשיא בתי-הדין מכיר אותה?

יעקב אשר: אני שואל האם זה עבר שולחנות עגולים עם הדיינים שצריכים להשתמש בה?

אורי אהרונסון: כן, כן, זאת רק התחלה.

יעקב אשר: אתם סגורים על תוכנית אב שלכם לעניין.

אורי אהרונסון: מאגר ספקים הוא הכלי כדי ליצור את המערכות.

אורי אהרונסון: אתה מתחיל אפיון מערכת כשיש לך ספק.

אורי אהרונסון: אני לא מתחיל לפני שיש לי ספק.

אורי אהרונסון: זאת לא מערכת שכבר יש לך אפיון ואתה רוצה עכשיו לקודד אותה.

אורי אהרונסון: זאת מערכת שברגע שיש לך מאגר ספקים אתה יוצא למודולים מתוך המערכת, מאפיין אותם, יורד לכל השולחנות העגולים.

יעקב אשר: זה כשאתה עובד בשיטה של חברות קטנות.

יעקב אשר: אבל אם היית עובד - - -

אורי אהרונסון: אילו היה לי ספק אחד אז היה אחרת.

יעקב אשר: מערכת נט של בתי-המשפט זה ספק אחד?

אורי אהרונסון: ספק אחד.

קריאה: יש הפרדה שם בין התשתיות לאפליקציה, זה שני ספקים.

אורי אהרונסון: גם לזה לא הסכימו לנו, רצו שנפרק גם את האפליקציה.

יעקב אשר: אבל אתכם מפרקים לקטנות.

אורי אהרונסון: כן.

יעקב אשר: למה, בגלל שזה בתי דין?

יעקב אשר: כי יש שם כיפה למישהו על הראש?

אורי אהרונסון: זה כבר לא אצלי.

אורי אהרונסון: אני מקווה שלא.

יעקב אשר: אהובה ישככר, לשכת עורכי-הדין.

יעקב אשר: רצית להוסיף משהו על דבריו של יוסי ויצמן?

אהובה יששכר: אני יו"ר של ועדת בתי דין רבניים.

אהובה יששכר: זה מאוד אופנתי להשתלח בבתי-הדין אבל הפעם זה ללא שום הצדקה.

אהובה יששכר: כולם מסכימים שהכרחי לשפר את המערכת.

אהובה יששכר: בסופו של דבר אין הבדל בין בית המשפט לבין בתי-הדין.

אהובה יששכר: בתי-הדין לענייני משפחה ובתי-הדין הרבניים עוסקים בדיני נפשות.

אהובה יששכר: יש את אותו עומס בבית המשפט לענייני משפחה ובבית-הדין הרבני.

אהובה יששכר: אין שום היגיון שיש פער במערכת המחשובית של בית-הדין ובמערכת המחשובית של בתי-המשפט.

אהובה יששכר: כמה שיש לנו אוזן קשבת בהנהלת בתי-הדין, אם המערכת לא מתפקדת וקורסת כמו בשבועות האחרונים, אז אף אחד לא יכול לעזור לנו.

אהובה יששכר: באמת נעשים מאמצים גדולים ביותר מצד הנהלת בתי-הדין אבל אם המערכת לא מתפקדת, אז אי-אפשר.

אהובה יששכר: חשוב לי להזכיר שאנחנו עוסקים בדיני נפשות.

אהובה יששכר: אם המערכת קורסת לא מקבלים החלטות בנושאים אקוטיים.

אהובה יששכר: אני לא מדברת דווקא על עגונות שזה נושא אקוטי, לפעמים זה עניין של ילדים שצריכים לקבל סעד דחוף שקשור להסדר ביקור, לניכור הורי.

אהובה יששכר: הכול מתעכב בגלל שהמערכת לא מתפקדת.

אהובה יששכר: אז צריך קודם כל להשוות בין המערכת של בתי-הדין ושל בתי-המשפט.

אהובה יששכר: צריך לאחד אותם או להשוות ביניהם אבל זה לא יעלה על הדעת שבתי-הדין ייקחו צעד אחורה אחרי בתי-המשפט מבחינת המחשוב.

אהובה יששכר: אני מבינה שזה עניין של תקציב וזה לא עניין שלי.

אהובה יששכר: אני מדברת מהמקום של המתדיינים וגם מהמקום של עורכי-הדין שמייצגים אותם.

אהובה יששכר: צריך למצוא פתרון מיידי.

יעקב אשר: אני רוצה לסכם.

משה גרוט: אשמח אם תיתן לי דקה.

משה גרוט: ראשית, תודה רבה ליושב-ראש על הדיון הזה.

משה גרוט: גם ליושב ראש ועדת הכספים וגם למנכ"ל בתי-הדין על הפעילות הרבה שהם עשו בזמן האחרון כדי לגייס עוד כספים בעת חרום כדי להציל את המערכת.

משה גרוט: הבעיה היא שאנחנו צריכים לחשוב על זה ש-2021 הולכת להיות שנה בלי תקציב.

משה גרוט: הדברים שאמרו אנשי האוצר היו לא נכונים ולא מדויקים.

משה גרוט: התקציב שלנו בשנת 2020 היה 5 מיליון, שמתוכו רובו הלך עבור תשלומים של הוצאות שהיו בשנת 2019.

משה גרוט: אנחנו ניכנס ל-2021 עוד פעם עם 5 מיליון.

משה גרוט: עוד פעם נראה את אותה הצגה מחדש.

אורי אהרונסון: אני רץ לאישורים על כל שקל.

יעקב אשר: אני מתאר לעצמי.

משה גרוט: הדיון הזה הוא דיון חשוב ביותר, לא רק על העבר והווה אלא לגבי העתיד.

משה גרוט: אנחנו יודעים טוב מאוד שאנחנו עומדים להיכנס לאותה בעיה בעוד חודשיים.

משה גרוט: דבר שני, כמו שהיושב-ראש ראה בשקפים, ויש גם שקפים שלא ראינו, פעילות בתי-הדין בזמן הסגר הראשון ובהשוואה לסגר השני לא נפגעה.

משה גרוט: אזרחים יכלו להגיש הגשות מרחוק.

משה גרוט: הדיונים התקיימו, ההחלטות התקבלו.

משה גרוט: אנחנו רואים אפילו שיפור של העבודה של הדיינים והמזכירות בסגר השני לעומת הסגר הראשון.

משה גרוט: דבר אחרון.

משה גרוט: כמובן שהדוח של ההשוואה לא מדבר אך ורק על המחשוב אלא הוא מדבר על מכלול הדברים.

משה גרוט: אני אשלח אותו לכבודו.

משה גרוט: אם יקיימו דיון על מכלול הדברים, אני מקווה, בעזרת השם, שפעילות בתי-הדין ונראות בתי-הדין תזכה פעם אחת להיות שווה לבתי-המשפט.

יעקב אשר: אני רוצה לסכם כך: כמובן שאנחנו לא מנהלים פה את הדיון התקציבי.

יעקב אשר: זאת לא הבמה ולא המקום.

יעקב אשר: אני חושב שהוועדה הזאת חייבת לזעוק את הזעקה הזאת.

יעקב אשר: הרי אם מחר יהיה איזה נושא לדיון מהיר או הצעה דחופה לסדר על-כך שבתי-הדין לא מספיק טובים ונחמדים לאן זה יגיע?

יעקב אשר: לכאן, נכון?

יעקב אשר: החובה שלי והחובה שלנו כחברי ועדה היא להעלות את הנושא הזה כאן, שחייבת להיות השוואה מוחלטת של השירות שניתן לאזרחים בבתי-המשפט, בבתי-המשפט למשפחה והשירות שניתן בבתי-הדין.

יעקב אשר: אנחנו חייבים שזה יקרה.

יעקב אשר: אני לא יודע להביא תקציבים.

יעקב אשר: אני לא ועדת כספים.

יעקב אשר: רשמתי לעצמי מה שאמר פה הרפרנט של אגף תקציבים וגם הפרוטוקול רשם את זה.

יעקב אשר: זה נכון שיש את הבעיות שאין תקציב ולכן אין הנחיות שכל עוד הכסף הזה הוא וירטואלי, התוכניות לא יכולות לצאת לפועל.

יעקב אשר: אני רק אומר דבר אחד.

יעקב אשר: אנחנו צריכים בעניין הזה לשים את כל הלחץ.

יעקב אשר: מבחינתי, בכל מה שנוגע לי, דברים שיהיו קשורים לאוצר, לחשכ"ל ודברים אחרים שקשורים לוועדה שלי, אני אפעיל את כל הלחץ בעניין הזה.

יעקב אשר: אני אומר דבר אחד.

יעקב אשר: הוועדה רואה את העניין הזה כצורך.

יעקב אשר: קודם כל, אנחנו באמת רואים שיש רצון והשתדלות של המערכת גם בכלים הקיימים לעשות את המקסימום.

יעקב אשר: אני אומר עוד פעם, אנחנו לא מתייחסים כרגע לתקלה ולתקציב השוטף, שזה נגזר על הרב גפני לעזור לכם וכל שנה לגרד את התקציב הזה שוב ושוב.

יעקב אשר: הוא עושה את זה בהצלחה.

יעקב אשר: אנחנו מדברים עכשיו על מהפכה שצריכה להיות.

יעקב אשר: זאת לא מהפכה כזאת גדולה.

יעקב אשר: סדרי הגודל שלה הם לא כאלה עצומים ממבט תקציבי.

יעקב אשר: אני קורא לזה תוכנית ל-5 עד 10 שנים.

יעקב אשר: כדי להעלות את רמת המחשוב, כדי לשדרג את המערכת.

יעקב אשר: מבחינתי, הייתי גם שוקל אם זה טוב לעשות את זה יחד עם המערכת של בתי-המשפט.

יעקב אשר: אם המערכת הזאת כבר מיושנת אז לא, אבל למען השם צריך לצאת החוצה עם העניין הזה.

יעקב אשר: צריך לצאת לעבודה בעניין הזה.

יעקב אשר: לצורך זה אני מודיע שנעשה דיון מעקב.

יעקב אשר: בדיון מעקב הזה אנחנו גם נדון על מסקנות הוועדה שנגנזה, שמדברת על עוד מספר פרמטרים שבוודאי גם חשובים לכם מאוד.

יעקב אשר: לצערי הרב לא היה לנו היום את נציג החשכ"ל.

יעקב אשר: אני אבקש להשיג לי אותו טלפונית לשיחה.

יעקב אשר: בישיבה הבאה נעלה אותו.

יעקב אשר: אני רוצה לקבל דיווח - - - נמצאת איתנו אורלי מהחשכ"ל?

יעקב אשר: לא.

יעקב אשר: אדוני המנהל, אני רוצה שייצא סיכום שהוועדה קוראת למשרד האוצר, לאגף התקציבים ובמיוחד לאגף החשבות, לשחרר מהר ככל הניתן את המכרזים ואת התוכנית הגדולה שצריכה לצאת אל הפועל.

יעקב אשר: אני עומד על-כך שהדברים האלה יהיו בסדר עדיפות ראשון, בלי קשר לתקלות ולתיקונים שלהם ולשוטף שצריך להיות בעניין.

יעקב אשר: אני אבקש את המעורבות שלך ליאור ושל המנכ"ל בעניין הזה.

יעקב אשר: אני רוצה לקבל דיווח מהנהלת בתי-הדין, אחת לשבוע או שבועיים, מה מתקדם ומי תוקע אתכם?

יעקב אשר: תקרא לזה מלשינון על משרדי הממשלה.

יעקב אשר: זה חלק מהבקרה הפרלמנטרית.

יעקב אשר: אני רוצה לדעת מה מתקדם ומה לא מתקדם.

יעקב אשר: אנחנו נקבע דיון נוסף.

יעקב אשר: בדיון הזה אנחנו גם נקדיש זמן למסקנות הוועדה, שלצערי הרב גם לא התקדמו מאותה סיבה תקציבית.

יעקב אשר: נעשה על זה דיונים.

יעקב אשר: דבר אחד ברור.

יעקב אשר: אני רוצה שההנגשה של משתמש הקצה בסופו של יום ושל משתמשי הקצה בתוך הארגון, הרבנים, הדיינים, הפקידים, יהיה לפחות כמו ההנגשה בבתי-המשפט אם לא יותר.

יעקב אשר: אפשר ומותר גם לשאוף ליותר.

יעקב אשר: בסופו של דבר, לשם אני רוצה שנגיע.

יעקב אשר: יש לנו דרך ארוכה, הם יודעים להתיש אותנו.

יעקב אשר: אני בטוח שכשאנחנו נדע לדרוש ולקדם את הדברים, אין לי ספק שכשנפנה וגם אני אפנה באופן אישי לרב גפני יו"ר ועדת הכספים ולשר האוצר לקדם את תוכנית הפיתוח הזאת.

יעקב אשר: זה משהו שהוא חד פעמי שגם יחסוך כסף לעתיד וגם ייתן שרות הרבה יותר טוב.

יעקב אשר: אני שומע שממש לקראת סיום יש לנו את אורלי מאגף החשב הכללי.

קריאה: שלום לכולם.

קריאה: האמת שלא היינו נוכחים בדיון.

קריאה: יושבת איתי חשבת הנהלת בתי-המשפט ובתי הדין הרבניים.

קריאה: יושב איתי סגן החשב שמטפל באופן ספציפי בבתי הדין הרבניים.

קריאה: ביקשנו מאיתנו להצטרף.

יעקב אשר: יש לנו הרבה שאלות.

יעקב אשר: הנושא שעלה כאן זה אי ההתקדמות של נושא המחשוב.

יעקב אשר: אני לא מדבר כרגע על התקלה שהיתה ולא על השוטף.

יעקב אשר: יש תוכנית ויש ניסיון כבר הרבה זמן שנתקל כל הזמן בבעיות בירוקרטיות.

יעקב אשר: יש דרישה של אגף החשב הכללי שלא ללכת על מכרז אחד גדול או שני מכרזים גדולים כדי למחשב את בתי-הדין ולביא אותם לרמה נאותה.

יעקב אשר: חילקו את זה לספקים קטנים ועכשיו גם הספקים הקטנים הללו, המכרזים שלהם תקועים וכמעט לא מתקדמים.

יעקב אשר: נתתי לכם בגדול את העניין.

יעקב אשר: אני רוצה לומר לכם, שלא תתבלבלו, אתם לא בוועדת כספים וזה לא התפקיד שלנו.

יעקב אשר: התפקיד שלנו כוועדת חוקה זה לגרום לכך שבתי-הדין יהיו ידידותיים, נגישים, איכותיים ואפקטיביים כדי שלא יהיו טענות אליהם.

יעקב אשר: לא יכול להיות מצב שבו מסיבות כאלה ואחרות הדברים כאן נראים אחרת כשהתוצאה הסופית היא שיש הבדל גדול ומשמעותי בין תפקוד בתי-המשפט לבין תפקוד בתי-הדין, למרות מאמצים בלתי נלאים של הנהלת בתי-הדין ושל הדיינים לנסות ולעשות את המקסימום.

יעקב אשר: כשאין את הכלים המחשוביים הנכונים קשה מאוד להשיג את זה.

יעקב אשר: בבקשה, תשובתכם.

אורלי: אני מסכימה לגמרי לגבי החשיבות של המחשוב ושל הנגשת המערכת ושיפור כל מערכות המחשוב כדי שאפשר יהיה לתת שירות טוב יותר לאזרחים.

אורלי: אני לגמרי מסכימה עם הדברים.

אורלי: ממה שאני יודעת, זאת גם לא בעיה חדשה.

אורלי: זאת בעיה שקיימת כמה שנים בתוך המערכת והיא בהחלט דורשת פתרון.

יעקב אשר: היא הנותנת.

אורלי: יחד עם זאת, אנחנו, כמו שכולכם יודעים, אנחנו בשנה ללא תקציב.

אורלי: המדינה מתנהלת כרגע עם תקציב המשכי.

אורלי: בתוך כל המגבלות האלה אנחנו מנסים לייצר פתרונות.

אורלי: ככל הידוע לי, לאחרונה המכשול הבירוקרטי הוסר לפחות באופן חלקי.

אורלי: אלדד אולי יוכל להרחיב.

אלדד: אנחנו באמת מסייעים למנמ"ר בכל הנושא של אישור הזמנות ואישורי ספקים ככל הניתן במסגרת ההגבלות שיש לנו.

אלדד: לכן גם בשבוע שעבר קיימתי איתו ישיבה כדי לראות מה כל צרכי המחשוב שלו.

אלדד: ביקשתי ממנו גם כן לקבל את צרכי המחשוב שלו לשנה הבאה כדי שנוכל לתעדף.

אלדד: בסוף יש לנו את מה ששילמנו השנה עבור ספקי המחשוב שלו, יש תשלומים בדרך ויש יתרת התחייבויות לשנה הבאה.

אלדד: היתרה בין התקציב לבין שלושת הסכומים שאמרתי, אלה התחייבויות חדשות שאנחנו אמורים להוציא בחודש חודשיים הקרובים על-מנת שנוכל להיערך לצרכים העכשוויים ושנה הבאה.

אלדד: כמובן שאם זה לא יספיק אז הוא יצטרך לתעדף ולומר לנו אלו התקשרויות - - -

יעקב אשר: זה השוטף.

יעקב אשר: אני לא מדבר על השוטף.

יעקב אשר: השוטף, כל הכבוד שמתנהלים.

יעקב אשר: אפשר גם לכבות את השלטר במדינה וללכת בגלל שאין תקציב.

יעקב אשר: גם זה אפשרי.

יעקב אשר: אני לא מדבר על השוטף.

יעקב אשר: אני מדבר על אותה תוכנית פתוח של שדרוג המערכות.

אלדד: כבוד היושב ראש, התקציב מגיע כסכום אחד גם לפיתוח וגם לשוטף.

אלדד: המנמ"ר יצטרך לצבוע מה הוא רוצה, או בהתאם למה שהוא סיכם עם אגף תקציבים מה עבור הפיתוח וזה יוקצה לפיתוח ומה עבור השוטף.

אלדד: לא אני זה שמחליט מה עבור שוטף ומה עבור פיתוח.

אלדד: זה נטו בידיים של המנמ"ר.

קריאה: אולי כדאי לחדד.

קריאה: כאגף חשב כללי אנחנו לא יכולים לספק מקורות תקציביים למשרד.

קריאה: בסוף, הדיון על המקורות התקציביים זה מול אגף תקציבים.

קריאה: ברגע שיש מקורות תקציביים, אנחנו מסייעים למשרד לממש אותם, לבצע אותם.

קריאה: אנחנו פה כדי לסייע לבצע תקציבים.

קריאה: אנחנו לא יכולים לייצר מקורות.

קריאה: למשרד יש מקור טבעי לפעילות.

קריאה: כמו שאלדד אמר, המנמ"ר מקבל החלטה איך הוא מתעדף את הצרכים שלו.

קריאה: אנחנו פה לסייע, אנחנו לא מפעילים.

יעקב אשר: יש כאן כנראה איזו אי הבנה.

יעקב אשר: אני חיפשתי את נציגי החשב הכללי שבעצם עומדים מול המנמ"ר לגבי המכרזים של הפיתוח.

יעקב אשר: סתם, כל-כך יפה לראות את הפינג פונג בין אגף התקציבים לחשב הכללי.

יעקב אשר: אגף תקציבים קודם גילה לנו שיש 12 מיליון שקלים שעומדים לצורך העניין הזה.

יעקב אשר: רק מה?

יעקב אשר: המנמ"ר לא גילה לנו שבגלל שאין תקציב אגף החשב הכללי לא מאפשר להשתמש בזה ובעצם הכסף כן קיים.

יעקב אשר: הם לא רואים את זה מול העיניים.

יעקב אשר: תודה לכם, אני רוצה לחזור חזרה לסיכום.

יעקב אשר: מי עומד מולכם בחשב הכללי לגבי המכרזים ואישור המכרזים?

משה גרוט: ברמת העיקרון, בשנה נורמלית נורמטיבית אנחנו עובדים מול אגף התקציבים.

משה גרוט: היות והשנה בלי תקציב אז החשב הכללי הוא גם התקציבן.

יעקב אשר: לא.

יעקב אשר: אתם תיארתם בהתחלה שמעבר לבעיות התקציב יש את כל הנושא האם ללכת על חברה אחת או כמה חברות?

יעקב אשר: האם לעשות חוזים נפרדים או לא?

יעקב אשר: זאת לא רק שאלה כלכלית.

קובי כהן: ברשותך, זאת תוכנית שהיא כבר גובשה.

קובי כהן: אנחנו כבר במסלול, התחלנו את התוכנית הזאת.

יעקב אשר: עכשיו כל המניע הוא רק תקציבי?

קובי כהן: עכשיו העניין הוא לממש את המכרזים.

יעקב אשר: התוכנית הזאת כמה היא כוללת תקציבית?

קובי כהן: אנחנו מדברים על בין 18 ל-20 מיליון שקל.

יעקב אשר: והיא לא קשורה לשוטף.

קובי כהן: לא.

קובי כהן: חלקה גם בשוטף.

יעקב אשר: כשאתה מפריד את זה?

קובי כהן: חלקה גם שוטף.

קובי כהן: כשאנחנו מדברים על נושא של תמיכה בדיינים או תמיכה במשתמשים - - -

יעקב אשר: אז זה יכול להיות גם בשוטף.

יעקב אשר: זאת אומרת, שאני לא אטעה אם אגיד ש-15 מיליון שקלים בערך זה לפיתוח.

קובי כהן: זה לא יכול להיות משהו שהוא מנותק לגמרי מהשוטף.

יעקב אשר: קודם הסברתם לי, אלא אם כן הסתבר במהלך הישיבה שחלק - - -

קובי כהן: אנחנו מדברים על חבילה של 20 מיליון שקלים שתספיק לנו לנושא של פיתוח.

יעקב אשר: יפה.

יעקב אשר: אבל כשחלק מהאישורים לא יוצאים בגלל כל מיני בדיקות כאלה ואחרות של אגף החשכ"ל שלא קשורות דווקא לכסף זמין או לא זמין.

קובי כהן: נכון.

קובי כהן: בשנה הזאת כל הזמנה, כל מכרז חדש חייב ללכת לוועדת חריגים.

יעקב אשר: לא, עוד פעם אתה חוזר איתי לשם.

יעקב אשר: את זה הבנתי.

יעקב אשר: אני מכיר, אני יודע מה קורה שלוש קומות מעלי.

יעקב אשר: אני שואל שאלה.

יעקב אשר: מבחינת התכנית עצמה, החברות, המכרזים, אתם סגורים?

יעקב אשר: כל העצות הטובות שהחשכ"ל נותן תמיד, אתם סגורים בעניין או לא?

קובי כהן: כן.

קובי כהן: חלק מהמכרזים הם גם על בסיס מכרזים מובילים.

אורי אהרונסון: צריך לזכור שלא אשררו את כל המכרזים.

אורי אהרונסון: יש לנו מכרז אחד עכשיו שנאותו לשחרר אותו.

יעקב אשר: פה אתה מגיע לעניין התקציבי.

משה גרוט: כן.

משה גרוט: לעניין התקציבי ולוועדת החריגים.

משה גרוט: ועדת החריגים באה ואומרת, תביא את הכסף אני אאשר לך.

משה גרוט: היום מי שמנהל את ועדת החריגים זה חשכ"ל.

יעקב אשר: אני יודע.

יעקב אשר: אנחנו צריכים לעשות מאמץ גדול.

יעקב אשר: אני בטוח מכל הכיוונים שהתוכנית הזאת – בהתחלה הבנתי שיש מחלוקת על עצם התוכנית עצמה.

יעקב אשר: אם התוכנית כבר די מגובשת ואם התקציב פחות או יותר ידוע, עכשיו זה הזמן לדחוף את הביצוע שלה.

אורי אהרונסון: אמת, צריך לזכור שיש כיוונונים.

אורי אהרונסון: ברגע שאתה הארכת את הסיפור ולא הארכת איתו, אתה עדיין ממשיך עם הספקים הקיימים ומאריך להם כספים שאתה היית אמור כבר להשתחרר.

משגר: כמו שהיושב-ראש אמר, אז שורפים כסף על משהו שלא צריך.

יעקב אשר: בסדר גמור.

יעקב אשר: אנחנו נעשה דיון מעקב בעניין הזה.

יעקב אשר: אני רוצה במקביל לקבל דיווח מכם מה קורה.

יעקב אשר: אנחנו נעשה מאמץ משותף.

יעקב אשר: אני אשוחח על-כך גם עם שר האוצר וגם עם יושב-ראש ועדת הכספים.

יעקב אשר: אני חושב שמישהו שם פשוט לא מבין מה המהות של שינוי מהשורש שיכול לעזור הלאה ולא להתייחס אליו כעוד שקל.

יעקב אשר: שקל של פיתוח ושקל של שוטף זה שני שקלים שונים לגמרי.

יעקב אשר: זה שקל שמביא הרבה שקלים, או מביא טיוב של המערכת מול שקל שהוא רק כדי לחיות.

יעקב אשר: תודה רבה לכם, הישיבה נעולה.